Proposta għal REGOLAMENT TAL-PARLAMENT EWROPEW U TAL-KUNSILL dwar l-Aġenzija tal-Unjoni Ewropea għall-Ferroviji u li jħassar ir-Regolament (KE) Nru 881/2004 /* COM/2013/027 final - 2013/0014 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA 1.1. Żviluppi riċenti fil-politika tal-UE fil-qasam ferrovjarju Fil-White Paper tagħha ‘Pjan direzzjonali għal Żona Unika Ewropea tat-Trasport — Lejn sistema tat-trasport kompetittiva u li tuża r-riżorsi b’mod effiċjenti’, adottata fit-28 ta’ Marzu 2011 (‘White Paper tal-2011’), il-Kummissjoni ħabbret il-viżjoni tagħha ta’ Żona Ferrovjarja Unika Ewropea, jiġifieri suq ferrovjarju intern li fih l-impriżi ferrovjarji Ewropej jkunu jistgħu jipprovdu servizzi mingħajr ostakoli tekniċi u amministrattivi mhux neċessarji. Il-konklużjonijiet tal-Kunsill Ewropew ta’ Jannar 2012 jenfasizzaw ukoll l-importanza li jiġi sfruttat il-potenzjal ta’ ħolqien tat-tkabbir ta’ Suq Uniku integrat b'mod sħiħ, għall-industriji li jużaw netwerk kif ukoll oħrajn[1]. Ukoll il-Komunikazzjoni tal-Kummissjoni dwar Azzjoni għall-Istabbiltà, għat-Tkabbir u għall-Impjiegi, adottata fit-30 ta’ Mejju 2012[2] tenfasizza l-importanza li jitnaqqsu aktar il-piż regolatorju u l-ostakoli għad-dħul fis-settur ferrovjarju, filwaqt li tagħti rakkomandazzjonijiet speċifiċi għall-pajjiżi b'rabta ma' dan. U fis-6 ta’ Ġunju 2012, il-Kummissjoni adottat il-Komunikazzjoni dwar governanza aqwa tas-suq uniku, li wkoll tenfasizza l-importanza tas-settur tat-trasport[3]. F'dawn l-aħħar għaxar snin, is-suq ferrovjarju tal-UE għadda minn bidliet kbar ħafna li ġew introdotti gradwalment minn tliet ‘pakketti ferrovjarji’ leġiżlattivi (flimkien ma' ċerti atti li jakkumpanjaw) maħsuba biex jiftħu s-swieq nazzjonali u jagħmlu l-ferroviji aktar kompetittivi u interoperabbli fuq livell tal-UE, filwaqt li jżommu livell għoli ta’ sikurezza. Madankollu, minkejja l-iżvilupp konsiderevoli ta’ liġijiet tal-UE u miżuri oħra (l-‘acquis tal-UE’) li jistabbilixxu suq intern għas-servizzi tat-trasport ferrovjarju, is-sehem tal-ferroviji mit-trasport fl-UE baqa’ wieħed modest. Il-Kummissjoni għalhekk ħarġet bir-Raba’ Pakkett Ferrovjarju sabiex ittejjeb il-kwalità u l-effiċjenza tas-servizzi ferrovjarji billi tneħħi l-bqija tal-ostakoli tas-suq. Ir-Regolament preżenti huwa komponent tar-Raba’ Pakkett Ferrovjarju li jiffoka fuq it-tneħħija tal-ostakoli amministrattivi u tekniċi li għad fadal, b’mod partikolari billi jistabbilixxi approċċ komuni għar-regoli dwar is-sikurezza u l-interoperabilità sabiex jiżdiedu l-ekonomiji ta’ skala għall-impriżi ferrovjarji attivi madwar l-UE, inaqqas il-kostijiet amministrattivi u jaċċellera l-proċeduri amministrattivi, kif ukoll jevita d-diskriminazzjoni moħbija, permezz ta’ Aġenzija tal-Unjoni Ewropea għall-Ferroviji. Huwa maħsub sabiex jieħu post ir-Regolament fundatur oriġinali, u jżid kompiti ġodda importanti għall-Aġenzija sabiex jagħmilha ġenwinament Awtorità Ferrovjarja Ewropea fil-qasam tal-interoperabilità u s-sikurezza. 1.2. Għaliex ir-Regolament 881/2004 eżistenti (kif emendat) għandu jiġi sostitwit b’att ġdid? Mill-2004, minn meta tfassal ir-Regolament fundatur oriġinali, seħħew għadd ta’ żviluppi fir-rigward tal-ferroviji Ewropej u l-Aġenzija. Kien hemm evidenza dejjem tiżdied dwar il-funzjonament tas-suq intern ferrovjarju tal-UE, anki fir-rigward tal-aspetti tiegħu dwar l-interoperabilità u s-sikurezza. Ħarġet leġiżlazzjoni ġdida li rriżultat fl-emenda tar-Regolament tal-Aġenzija (2008) jew li żviluppat il-kompiti eżistenti tal-ERA mingħajr ma bidlet ir-Regolament tagħha (eż. Deċiżjoni 2011/155/UE). Ir-rapport tal-valutazzjoni tal-impatt li jakkumpanja din il-proposta identifika għadd ta’ miżuri li jagħtu setgħat ġodda lill-Aġenzija u jissimplifikaw il-proċessi eżistenti. Barra minn hekk, iridu jiddaħħlu għadd ta’ bidliet sabiex jittejjeb il-funzjonament tal-Aġenzija b’riżultat tal-evalwazzjoni tar-Regolament fundatur tal-ERA u tal-Aġenzija (2009-2010) kif ukoll ir-rakkomandazzjonijiet tad-Dikjarazzjoni Konġunta tal-Kummissjoni, il-Parlament Ewropew u l-Kunsill dwar aġenziji deċentralizzati (2012), u d-dokument ta’ Pożizzjoni tal-Bord Maniġerjali tagħha dwar il-futur tal-Aġenzija (2012). Dan jirrigwarda b’mod partikolari t-titjib fl-istruttura interna, fil-governanza u fit-teħid tad-deċiżjonijiet tal-Aġenzija, kif ukoll fir-relazzjonijiet tagħha mal-partijiet interessati. Regolament ġdid se jgħin ukoll biex tiġi kkjarifikata l-istruttura tal-att legali (pereżempju billi jitneħħew Artikoli u billi jiġu nnumerati mill-ġdid l-Artikoli) u jsir aktar loġiku (pereżempju billi ċerti Artikoli jiċċaqilqu għal Kapitoli iżjed rilevanti, jinħolqu Kapitoli ġodda u jitħassru dawk obsoleti). Fl-aħħar nett, id-Direttivi dwar l-Interoperabilità u s-Sikurezza qed jiġu emendati wkoll f’dan il-pakkett leġiżlattiv u huma relatati mill-qrib mal-kompiti tal-ERA, għalhekk dan ir-Regolament irid jikkunsidra sew dan. Fuq il-bażi ta’ hawn fuq, u wara li qieset il-parir tas-Servizz Legali, il-Kummissjoni beħsiebha tipproponi Regolament ġdid dwar l-ERA li jieħu post ir-Regolament oriġinali 881/2004. Hemm għadd ta’ bidliet fir-rigward tar-Regolament 881/2004, li jistgħu jinġabru fi tliet kategoriji differenti: · Dispożizzjonijiet ġodda: kompiti ġodda tal-Aġenzija (ħruġ ta’ awtorizzazzjonijiet għat-tqegħid fis-suq ta’ vetturi, awtorizzazzjonijiet għat-tqegħid fis-servizz ta’ sottosistemi tal-kmand tal-kontroll u sinjalazzjoni maġenb il-binarji u ċertifikati tas-sikurezza), kontroll imsaħħaħ fuq l-awtoritajiet nazzjonali, aktar setgħat fir-rigward tar-regoli nazzjonali, sors ġdid tal-baġit tal-ERA (tariffi u imposti), il-Bord tal-Appell; xi dispożizzjonijiet ġodda – speċjalment fil-parti dwar l-organizzazzjoni interna – jirriżultaw mill-Approċċ Komuni dwar l-aġenziji tal-UE. · Kjarifika/simplifikazzjoni ta’ dispożizzjonijiet eżistenti: speċjalment fir-rigward tal-metodi ta’ ħidma, l-ERTMS, il-persunal ferrovjarju, ir-reġistri, kompiti oħra. · Aġġornamenti minħabba l-evoluzzjoni tal-qafas leġiżlattiv u politiku: dispożizzjonijiet rigward l-istruttura interna u t-tħaddim, kif ukoll referenzi għall-proċeduri ta’ kumitat u l-atti ddelegati. · Bidliet editorjali fir-rigward tar-Regolament oriġinali. 1.3. Rabtiet bejn dan ir-Regolament u d-Direttivi dwar l-Interoperabilità u dwar is-Sikurezza Id-Direttiva 2008/57/KE (id-Direttiva dwar l-Interoperabilità Ferrovjarja) u d-Direttiva 2004/49/KE (id-Direttiva dwar is-Sigurtà tal-Linji tal-Ferroviji) huma marbutin mill-qrib mar-Regolament oriġinali 881/2004 . Fir-raba’ pakkett ferrovjarju, dawn id-Direttivi huma proposti li jerġgħu jiġu fformulati; madankollu, huma se jibqgħu marbutin mill-qrib mar-Regolament preżenti. Dan joħroġ prinċipalment mill-fatt li l-Aġenzija taġixxi fl-oqsma tal-interoperabilità u s-sikurezza ferrovjarja li għalihom dawk id-direttivi jipprovdu l-bażi legali. Fir-Regolament preżenti, ir-rabtiet jirrigwardaw b’mod partikolari: – l-ispeċifikazzjonijiet tekniċi għall-interoperabilità (TSIs; id-Direttiva dwar l-Interoperabilità), il-miri komuni tas-sikurezza (CSTs; id-Direttiva dwar is-Sikurezza) u l-metodi komuni tas-sikurezza (CSMs; id-Direttiva dwar is-Sikurezza): l-Aġenzija hija responsabbli għat-tfassil ta’ rakkomandazzjonijiet biex huma jiġu adottati mill-Kummissjoni, u biex toħroġ opinjonijiet lill-Kummissjoni rigward in-nuqqas ta’ applikazzjoni tat-TSIs; – iċ-ċertifikati tas-sikurezza: l-Aġenzija hija responsabbli għall-ħruġ tagħhom, filwaqt li l-proċedura sħiħa hija pprovduta fid-Direttiva dwar is-Sikurezza; – ir-reġistri: l-Aġenzija hija responsabbli għall-ħruġ ta’ rakkomandazzjonijiet lill-Kummissjoni rigward l-ispeċifikazzjoni għar-reġistri (imsemmija fid-Direttiva dwar l-Interoperabilità) u r-reviżjoni tagħhom, u biex tassigura li jkunu aċċessibbli għall-pubbliku; – l-awtorizzazzjonijiet għat-tqegħid fis-suq ta’ vetturi ferrovjarji u tipi ta’ vetturi kif ukoll l-awtorizzazzjonijiet għat-tqegħid fis-suq ta’ sottosistemi tal-kmand tal-kontroll u s-sinjalazzjoni maġenb il-binarji; l-Aġenzija hija responsabbli għall-ħruġ tagħhom, filwaqt li l-proċedura sħiħa sabiex wieħed japplika għalihom hija pprovduta fid-Direttiva dwar l-Interoperabilità; – l-applikazzjonijiet telematiċi u s-Sistema Ewropea tal-Ġestjoni tat-Traffiku Ferrovjarju (ERTMS): dawn huma oqsma speċifiċi mmexxija mit-TSIs rilevanti adottati skont id-Direttiva dwar l-Interoperabilità fejn l-Aġenzija għandha rwol importanti bħala awtorità tas-sistema; – il-korpi notifikati ta’ valutazzjoni tal-konformità: l-Aġenzija hija responsabbli għall-appoġġ u l-monitoraġġ tal-attivitajiet tagħhom filwaqt li huma jiġu maħluqa bid-Direttiva dwar l-Interoperabilità u jingħataw kompiti permezz tagħha; – l-awtoritajiet nazzjonali tas-sikurezza: l-Aġenzija hija responsabbli għall-appoġġ u l-monitoraġġ tal-attivitajiet tagħhom filwaqt li huma jiġu maħluqa bid-Direttiva dwar is-Sikurezza u jingħataw kompiti permezz tagħha; – ir-regoli nazzjonali ferrovjarji: l-Aġenzija hija responsabbli għall-eżami tagħhom bl-iskop li tnaqqashom filwaqt li l-proċedura għan-notifika tagħhom hija prevista fid-Direttivi dwar is-Sikurezza u dwar l-Interoperabilità. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Is-servizzi tal-Kummissjoni ddiskutew l-iżviluppi taż-Żona Ferrovjarja Unika Ewropea ma’ rappreżentanti mis-settur fuq bażi kontinwa. Fl-2010-2011 hija wettqet evalwazzjoni ex post tar-Regolament 881/2004 u l-funzjonament tal-Aġenzija tal-Unjoni Ewropea għall-Ferroviji[4]. Din l-evalwazzjoni, flimkien mal-evalwazzjoni ġenerali tal-Aġenziji tal-UE fl-2009, uriet il-valur miżjud ipprovdut mill-Aġenzija u b’mod ġenerali opinjoni pożittiva tal-partijiet interessati fir-rigward tal-ERA u r-riżultati tagħha. Ir-riżultati tal-evalwazzjoni ntużaw bħala input u ħidma preparatorja importanti għall-proċess sussegwenti ta’ valutazzjoni tal-impatt marbut mar-reviżjoni tar-Regolament. Il-Kummissjoni Ewropea wettqet valutazzjoni komprensiva tal-impatt sabiex tappoġġja l-proposti leġislattivi dwar it-titjib tal-effiċjenza u l-kompetittività taż-Żona Ferrovjarja Unika Ewropea fil-qasam tal-interoperabilità u s-sikurezza. F’Ġunju 2011 inħoloq Grupp ta’ Tmexxija dwar il-Valutazzjoni tal-Impatt (IASG) li għalih id-DĠ MOVE stieden lid-DGs kollha sabiex jipparteċipaw. Konsulent estern fassal studju ta’ sostenn għall-valutazzjoni tal-impatt u wettaq konsultazzjoni mmirata tal-partijiet interessati. Il-konsultazzjoni mmirata bdiet fit-18 ta’ Novembru 2011 bi stħarriġ fuq l-internet li tlesta fit-30 ta’ Diċembru 2011. Din kienet segwita minn intervisti mal-aktar partijiet interessati sinifikanti u workshop għall-partijiet interessati fl-aħħar ta’ Frar 2012. Minn dak iż-żmien ’l hawn, id-DĠ MOVE kien involut f’laqgħat bilaterali mas-settur biex jara l-opinjonijiet tagħhom dwar x’jista’ jsir fir-Raba’ Pakkett fil-qasam tal-interoperabilità u s-sikurezza. Minħabba n-natura teknika tal-inizjattiva, ma saret l-ebda konsultazzjoni pubblika. Madankollu, il-Kummissjoni rat li l-partijiet kollha interessati ġew ikkonsultati fi żmien xieraq u li d-diskussjonijiet koprew l-elementi prinċipali kollha tal-inizjattiva. Bord tal-Valutazzjoni tal-Impatt: Fil-5 ta’ Settembru 2012, il-Bord tal-Valutazzjoni tal-Impatt iltaqa’ u suċċessivament ta opinjoni pożittiva. Ir-rakkomandazzjonijiet prinċipali tal-Bord kienu inkorporati fir-rapport dwar il-valutazzjoni tal-impatt: – żdiedet aktar statistika u informazzjoni dwar il-konsultazzjoni mal-partijiet interessati; – żdiedu s-sinerġiji mistennija ma’ elementi oħra tar-Raba’ Pakkett Ferrovjarju u ġew ikkjarifikati l-impatti indiretti; – il-miżuri prinċipali komuni għall-opzjonijiet 2-5 ġew deskritti f’aktar dettall u kkjarifikati fir-rigward tad-differenzazzjoni tagħhom; – ġew ikkjarifikati u spjegati aħjar il-metodi użati għall-valutazzjoni tal-impatt; il-loġika nħarġet permezz ta’ referenzi inkroċjati aħjar; – saret distinzjoni aktar ċara bejn il-kostijiet amministrattivi għall-atturi ekonomiċi (operaturi ferrovjarji) u l-kost għall-amministrazzjonijiet pubbliċi (l-awtoritajiet nazzjonali, l-ERA u l-Kummissjoni). Għażliet identifikati: Fuq il-bażi tal-analiżi tal-miżuri individwali, il-Kummissjoni identifikat ħames għażliet ta’ politika (għażliet 2-6), minbarra x-xenarju bażi. L-għażliet 2-5 huma prinċipalment maħsuba sabiex jaħdmu fuq il-livell ta’ interazzjoni bejn l-Aġenzija tal-Unjoni Ewropea għall-Ferroviji (ERA jew l-Aġenzija) u l-awtoritajiet nazzjonali u kollha huma kapaċi jindirizzaw it-tliet għanijiet operattivi. L-Għażla 6 hija sett ta’ miżuri orizzontali li huma fil-biċċa l-kbira indipendenti mill-interazzjonijiet bejn l-ERA u l-awtoritajiet nazzjonali u jistgħu jiġu applikati flimkien ma’ kwalunkwe waħda mill-opzjonijiet 2-5, bit-tisħiħ mistenni tal-impatt finali ġenerali. Għażla 1: Xenarju bażi (ma jsir xejn) — issoktar fit-triq li fil-preżent hija stabbilita għas-settur Għażla 2: Rwol akbar ta’ koordinazzjoni għall-Aġenzija fl-iżgurar ta' approċċ konsistenti għaċ-ċertifikazzjoni tal-impriżi ferrovjarji u l-awtorizzazzjoni tal-vetturi Għażla 3: L-ERA bħala punt uniku ta’ servizz, fejn id-deċiżjoni finali dwar iċ-ċertifikazzjoni u l-awtorizzazzjoni tibqa’ responsabbiltà tal-NSAs iżda l-ERA twettaq kontrolli tad-dħul u l-ħruġ tal-applikazzjonijiet u tad-deċiżjonijiet Għażla 4: L-ERA u l-NSAs jaqsmu l-kompetenzi, fejn id-deċiżjoni finali dwar iċ-ċertifikazzjoni u l-awtorizzazzjoni tittieħed mill-Aġenzija Għażla 5: L-ERA tassumi l-attivitajiet tal-NSAs b'rabta maċ-ċertifikazzjoni tal-impriżi ferrovjarji u l-awtorizzazzjoni tal-vetturi Għażla 6: Miżuri orizzontali, tinkludi miżuri leġiżlattivi u miżuri mhux vinkolanti oħrajn (lil hinn mill-qsim tar-responsabbiltajiet bejn l-awtoritajiet nazzjonali u l-ERA) li jistgħu jiġu implimentati sabiex tittejjeb il-kompetittività tas-settur ferrovjarju, bħat-titjib fir-rwol tal-ERA fid-disseminazzjoni ta’ informazzjoni relatata mal-ferroviji u t-taħriġ jew il-migrazzjoni minn regoli tekniċi nazzjonali u dwar is-sikurezza għal sistema ta’ regoli tal-UE (permezz tal-identifikazzjoni tar-regoli mhux meħtieġa mill-ERA u l-NSAs u mbagħad ir-rekwiżit għall-awtoritajiet nazzjonali sabiex ineħħu dawk ir-regoli, kif ukoll il-limitazzjoni tal-possibilità li jiġu adottati regoli ġodda). Impatti tal-għażliet: L-impatt ambjentali tal-għażliet kollha ġie vvalutat bħala wieħed pożittiv, għalkemm żgħir. L-impatt soċjali tal-għażliet kollha kien vvalutat bħala wieħed żgħir/marġinali. It-tabella ta’ hawn taħt tippreżenta l-benefiċċji ekonomiċi (effiċjenza) u l-għadd ta’ għanijiet milħuqa (effikaċja) għal għażliet ikkombinati: Għażla || Effiċjenza (Benefiċċju Net Totali EUR m) || Effikaċja (numru ta’ għanijiet operattivi milħuqa) Għażla 2+6: Tisħiħ tar-rwol tal-‘Koordinazzjoni’ tal-ERA + miżuri orizzontali || 411 || 1 Għażla 3+6: L-ERA bħala punt ta' kuntatt wieħed + miżuri orizzontali || 461 || 2 Għażla 4+6: Qsim tal-kompetenzi bejn l-ERA u l-NSAs + miżuri orizzontali || 497 || 3 Għażla 5+6: L-ERA tieħu f'idejha l-attivitajiet tal-NSAs fir-rigward tal-awtorizzazzjoni u ċ-ċertifikazzjoni + miżuri orizzontali || 476 || 3 Ġie konkluż li l-Għażla 4 (flimkien mal-Għażla 6) kienet l-Għażla preferuta billi din tipprovdi l-aħjar bilanċ ta’ riżultati fir-rigward ta’: – l-industrija, f’termini ta’ tnaqqis fil-kostijiet u fiż-żminijiet għaċ-ċertifikazzjoni tas-sikurezza u tal-awtorizzazzjoni ta' vetturi u sottosistemi oħra; – l-implikazzjonijiet f’termini ta’ kostijiet għall-baġit tal-UE; – l-impatti tal-kostijiet fuq l-istituzzjonijiet nazzjonali; – il-konformità mal-prinċipji ta’ sussidjarjetà u proporzjonalità; – l-indirizzar tal-problemi identifikati, u – il-kisba tal-għanijiet. Aktar informazzjoni dwar il-valutazzjoni tal-impatt u r-riżultati tal-konsultazzjoni mal-partijiet interessati hija pprovduta fid-dokument ta’ ħidma tal-persunal tal-Kummissjoni li jakkumpanja l-proposti leġiżlattivi sabiex jiġu eliminati l-ostakoli amministrattivi u tekniċi li fadal fil-qasam tal-interoperabilità u s-sikurezza fis-suq ferrovjarju tal-UE. Dan se jiġi ppubblikat fuq is-sit elettroniku tas-Segretarjat Ġenerali tal-Kummissjoni wara l-adozzjoni ta’ dan l-att legali. 3. ELEMENTI LEGALI TAL-PROPOSTA Din is-sezzjoni tikkummenta dwar u tispjega d-dispożizzjonijiet prinċipali tar-Regolament il-ġdid dwar l-ERA, fejn meħtieġ fir-rigward tal-emendi għat-test oriġinali tar-Regolament 881/2004. KAPITOLU 1 PRINĊIPJI: Artikolu 1: l-għanijiet ġew riveduti sabiex jirriflettu l-kompiti ġodda tal-Aġenzija u tqiegħdu fil-premessi; minflok, qed jingħata "suġġett u kamp ta’ applikazzjoni", għaċ-ċarezza. Artikolu 2: l-istatus legali tmexxa għal hawnhekk kif inhu xieraq (preċedentement l-Artikolu 22 oriġinali). Artikolu 3: emendat biex jirrifletti sewwa t-tipi ta’ atti ġodda tal-Aġenzija. KAPITOLU 2 METODI TA’ ĦIDMA: Żdied kapitolu ġdid sabiex ikopri kwistjonijiet li oriġinarjament kienu f’kapitoli oħra iżda li fil-fatt jirrigwardaw il-metodi li bihom l-ERA tilħaq l-għanijiet tagħha. Artikolu 4: l-Artikolu dwar il-"gruppi ta’ ħidma" reġa’ nkiteb mill-ġdid għaċ-ċarezza legali, b’mod partikolari: ir-referenza għall-AEIF issa hija obsoleta u tista’ titneħħa; l-Artikolu oriġinali 24(4) tqiegħed hawnhekk minflok l-Artikolu dwar il-persunal tal-ERA; ir-regoli ta’ proċedura li għandhom jiġu adottati mill-Bord. Artikolu 7: "valutazzjoni tal-impatt"; it-test oriġinali kien jillimita l-analiżi tal-kostijiet u l-benefiċċji għas-sikurezza biss (Artikolu 6(4)); dan il-kompitu ma għandux ikun parti mill-attività ta’ xi Aġenzija partikolari, għalhekk hemm il-ħtieġa li l-paragrafi jitmexxew għal sezzjoni ġenerali, b’mod li ssir applikabbli b’mod ġenerali u tipprovdi kompiti ċari; dan huwa skont id-dokument ta’ Pożizzjoni tal-Bord dwar il-futur tal-ERA u l-prinċipji ta’ bbaġitjar u ġestjoni bbażati fuq l-attività. Artikolu 8: "studji"; preċedentement l-Artikolu 20 — tmexxa billi l-istudji huma mezzi sabiex jintlaħqu l-għanijiet u mhux kompiti minnhom infushom. Artikolu 9: "opinjonijiet"; preċedentement l-Artikolu 10 dwar l-Opinjonijiet Tekniċi; il-kelma ‘tekniċi’ tneħħiet, bi qbil mad-direttivi; il-paragrafu 2a(b) tneħħa bħala obsolet; il-paragrafu 3 (paragrafu oriġinali 2b) ġie emendat sabiex jitwessa’ l-kamp ta’ applikazzjoni tiegħu (li qabel kien limitat għat-TSIs biss, mingħajr razzjonal ċar). Artikolu 10: "żjarat fl-Istati Membri"; preċedentement l-Artikolu 33 — tmexxa għal din is-sezzjoni billi ż-żjarat huma mezz sabiex jintlaħqu l-għanijiet tal-Aġenzija. KAPITOLU 3 KOMPITI RELATATI MAS-SIKUREZZA FERROVJARJA: Artikolu 11: "appoġġ tekniku – sikurezza"; bidliet żgħar li jikkjarifikaw il-kompiti tal-Aġenzija. Artikolu 12: "ċertifikati tas-sikurezza"; rwol ġdid tal-ERA (ħruġ ta’ ċertifikati tas-sikurezza), kif propost fir-rapport dwar il-valutazzjoni tal-impatt, f'konformità mad-Direttiva riveduta dwar is-Sikurezza. Artikolu 13: "manutenzjoni tal-vetturi"; Artikolu ġdid — li tħalla mill-Kapitolu 3a oriġinali, ġie ssimplifikat u tmexxa għall-parti dwar is-sikurezza bħala l-aktar rilevanti. Artikolu 14: "trasport ta’ oġġetti perikolużi bil-ferrovija"; Artikolu ġdid, li jifformalizza dak li fil-fatt diġà qiegħda tagħmel l-ERA fil-qasam tat-trasport ta’ oġġetti perikolużi bil-ferrovija. KAPITOLU 4 KOMPITI RELATATI MAL-INTEROPERABILITÀ: Artikolu 15: "appoġġ tekniku – interoperabilità"; kemmxejn emendat sabiex jirrifletti l-bidliet fid-Direttiva dwar l-Interoperabilità (punti b u c) u biex jikkjarifika l-kompiti eżistenti tal-ERA. Artikolu 16: "awtorizzazzjonijiet tal-vetturi"; Artikolu ġdid — li jkopri r-rwol ġdid tal-ERA fil-ħruġ ta’ awtorizzazzjonijiet għat-tqegħid fis-suq ta’ vetturi, kif propost fir-rapport dwar il-valutazzjoni tal-impatt, f'konformità mad-Direttiva emendata dwar l-Interoperabilità. Artikolu 17: "awtorizzazzjonijiet għat-tip ta’ vetturi"; Artikolu ġdid — li jkopri r-rwol ġdid tal-ERA fil-ħruġ ta’ awtorizzazzjonijiet għat-tqegħid fis-suq ta’ tipi ta’ vetturi, f'konformità mad-Direttiva emendata dwar l-Interoperabilità. Artikolu 18: "awtorizzazzjoni għat-tqegħid fis-servizz ta’ sottosistemi tal-kmand ta' kontroll u sinjalazzjoni maġenb il-binarji"; Artikolu ġdid — li jkopri r-rwol il-ġdid tal-ERA rigward l-awtorizzazzjoni ta’ tagħmir ta’ kmand tal-kontroll u sinjalazzjoni maġenb il-binarji; marbut mar-rwol tal-ERA bħala l-awtorità tas-sistema u l-konsegwenzi tal-kompitu l-ġdid tal-ħruġ ta’ awtorizzazzjonijiet għat-tqegħid fis-suq ta’ vetturi għall-ERTMS (sabiex ikun assigurat li l-awtorizzazzjonijiet għat-tqegħid fis-suq maħruġa għal vetturi mgħammra b’tagħmir ERTMS abbord ikunu konsistenti mas-sistemi maġenb il-binarji). Artikolu 19: "applikazzjonijiet telematiċi"; Artikolu ġdid miżjud sabiex jifformalizza r-rwol eżistenti li diġà għandha l-ERA, skont it-TAP/TAF TSI, u f'konformità mar-rapport dwar il-valutazzjoni tal-impatt. Artikolu 20: "appoġġ lill-korpi nnotifikati ta’ valutazzjoni tal-konformità"; emendat — id-dispożizzjonijiet dwar il-monitoraġġ tal-korpi notifikati min-naħa tal-Kummissjoni tmexxew għas-sezzjoni l-ġdida dwar il-monitoraġġ; il-bqija huwa appoġġ lill-korpi notifikati (il-Kummissjoni assenjat kompiti relatati mas-Segretarjat Tekniku tan-NB Rail lill-Aġenzija mill-20 ta’ April 2011 u din l-attività diġà qiegħda titwettaq; dan jeħtieġ li jkun rifless kif xieraq fil-leġiżlazzjoni). KAPITOLU 5 KOMPITI RELATATI MAR-REGOLI NAZZJONALI (tmexxa għal wara l-kapitolu dwar l-interoperabilità): Artikoli 21, 22 u 23: "regoli nazzjonali"; artikoli ġodda li jinkorporaw l-Artikoli oriġinali 9a u 9b, emendati sabiex jallinjaw il-proċeduri mad-Direttivi dwar l-Interoperabilità u s-Sikurezza u jikkunsidraw is-setgħat estiżi tal-ERA fir-rigward tar-regoli nazzjonali li jirriżultaw mir-rapport dwar il-valutazzjoni tal-impatt u l-abbozz ta’ rapport tat-Task Force dwar ir-Regoli Nazzjonali tas-Sikurezza; il-ġestjoni tal-bażi tad-dejta tal-IT mogħtija b’mod ċar lill-ERA, sabiex jikkjarifikaw ir-responsabbiltajiet imħallta preċedenti (il-Kummissjoni u l-ERA) u biex jegħlbu l-problemi tekniċi, ta’ koordinazzjoni u ta’ sjieda preżenti. KAPITOLU 6 KOMPITI RELATATI MAL-ERTMS: is-sezzjoni dwar l-ERTMS jixirqilha kapitolu ġdid separat. Artikoli 24-28: "kompiti tal-ERTMS" jinkorporaw l-Artikolu oriġinali 21a u ġew emendati sabiex jikkjarifikaw ir-responsabbiltajiet tal-Aġenzija u atturi oħra fir-rigward tal-ERTMS, itejbu l-użu tal-ERTMS, u biex jirriflettu dak li diġà qiegħda tagħmel bħalissa l-ERA f’dan il-qasam; l-Artikolu 13e ġie emendat bi qbil mal-evalwazzjoni preliminari min-naħa tal-Kummissjoni, ta’ erba’ snin ta’ segwitu tekniku. KAPITOLU 7 KOMPITI RELATATI MAL-MONITORAĠĠ TAŻ-ŻONA FERROVJARJA UNIKA EWROPEA: kapitolu ġdid — diversi kompiti relatati mal-monitoraġġ issa huma kombinati flimkien f’kapitolu wieħed għal viżibilità u ċarezza aħjar. Artikolu 29: "monitoraġġ tal-awtoritajiet nazzjonali tas-sikurezza"; Artikolu ġdid — kompitu ġdid tal-ERA: kontroll fuq l-NSAs, kif propost fir-rapport dwar il-valutazzjoni tal-impatt (u fl-evalwazzjoni tar-Regolament dwar l-ERA). Artikolu 30: "monitoraġġ tal-korpi notifikati"; Artikolu ġdid — kompitu ġdid tal-ERA: kontroll fuq il-korpi notifikati, kif propost fir-rapport dwar il-valutazzjoni tal-impatt. Artikolu 31: "monitoraġġ tal-progress tal-interoperabilità u tas-sikurezza"; parzjalment ibbażat fuq l-Artikolu 9 oriġinali (il-paragrafi 1 u 2 ġodda, bil-kompiti tal-ERA fir-rigward tal-monitoraġġ tas-sikurezza issa kkjarifikati), fuq l-Artikolu 14 oriġinali (il-paragrafi 3 u 4 ġodda, b’żewġ rapporti separati dwar l-interoperabilità u s-sikurezza issa magħqudin f’wieħed); il-paragrafu 5 — ibbażat fuq l-Artikolu 21b (2a), skont ir-rapport dwar il-valutazzjoni tal-impatt u l-evalwazzjoni tar-Regolament dwar l-ERA. KAPITOLU 8 KOMPITI OĦRA – kapitolu ġdid li jgħaqqad flimkien kapitoli preċedenti dwar ir-reġistri, il-persunal ferrovjarju u kompiti oħra: Artikolu 32: "persunal ferrovjarju"; jgħaqqad l-Artikoli oriġinali 16b, 16c u 17 għal skopijiet ta' simplifikazzjoni: xi kompiti huma obsoleti, oħrajn huma deskritti fid-Direttiva 2007/59; emendati sabiex jiġu evitati l-ambigwità legali u r-repetizzjoni. Artikolu 33: "reġistri"; dan l-Artikolu jgħaqqad flimkien l-Artikoli 18 u 19 oriġinali, aġġornati u allinjati mal-leġislazzjoni. Artikolu 34: "netwerks ta’ awtoritajiet nazzjonali tas-sikurezza, korpi investigattivi u korpi rappreżentattivi"; li qabel kienu parzjalment fl-Artikolu 6(5) u l-Artikolu 9 oriġinali; żdied in-netwerk ta’ korpi rappreżentattivi (paragrafu 2) sabiex tittejjeb u tiġi strutturata l-koordinazzjoni tal-partijiet interessati fil-livell ta’ Aġenzija; żdied il-paragrafu 3 sabiex tittejjeb u tiġi strutturata l-konsultazzjoni tal-partijiet kollha interessati, u fl-aħħar mill-aħħar sabiex jinkisbu riżultati ta’ kwalità ogħla mill-Aġenzija (bi qbil mal-evalwazzjoni tar-Regolament dwar l-ERA u d-Dokument ta’ pożizzjoni dwar il-futur tal-ERA). Artikolu 35: "komunikazzjoni u disseminazzjoni"; Artikolu ġdid, li parzjalment jifformalizza l-attivitajiet eżistenti tal-ERA u li joħorġu mir-rapport dwar il-valutazzjoni tal-impatt, l-evalwazzjoni tar-Regolament dwar l-ERA u d-dokument ta’ pożizzjoni dwar il-futur tal-Aġenzija. Artikolu 36: "riċerka u promozzjoni tal-innovazzjoni"; Artikolu oriġinali li miegħu żdiedet ir-riċerka, li jifformalizza dak li diġà qiegħda tagħmel l-ERA b’mod sinifikanti; bi qbil mad-dokument ta’ Pożizzjoni tal-Bord dwar il-Futur tal-ERA. Artikolu 37: "assistenza lill-Kummissjoni"; kemmxejn emendat. Artikolu 38: "assistenza fil-valutazzjoni ta’ proġetti ferrovjarji"; oriġinarjament l-Artikolu 15, il-kamp ta’ applikazzjoni ġie estiż sabiex ikopri s-sikurezza. Artikolu 39: "assistenza lill-Istati Membri u lill-partijiet interessati"; Artikolu ġdid, li jsegwi r-rapport dwar il-valutazzjoni tal-impatt (miżura mill-Għażla 6) u r-riżultati tal-evalwazzjoni tar-Regolament dwar l-ERA. Artikolu 40: "relazzjonijiet internazzjonali"; Artikolu ġdid li jifformalizza dak li diġà qiegħda tagħmel l-ERA b’mod sinifikanti; f'konformità mar-rapport dwar il-valutazzjoni tal-impatt u d-dokument ta’ Pożizzjoni tal-Bord dwar il-Futur tal-ERA. Artikolu 41: "spare parts"; Artikolu ġdid — kompitu ġdid f'konformità mar-rapport dwar il-valutazzjoni tal-impatt. KAPITOLU 9 ORGANIZZAZZJONI TAL-AĠENZIJA: fil-parti l-kbira mfassal sabiex isegwi d-Dikjarazzjoni Konġunta tal-Kummissjoni, il-Parlament Ewropew u l-Kunsill dwar l-aġenziji deċentralizzati u l-Approċċ Komuni (2012), b’mod partikolari fir-rigward ta’: il-kompetenzi estiżi tal-Bord Maniġerjali (preċedentement Amministrattiv); il-ħolqien ta’ Bord Eżekuttiv; il-programm ta’ ħidma pluriennali; dispożizzjonijiet standard oħra rigward ir-riżorsi umani u kwistjonijiet baġitarji. Bidliet importanti oħra: Artikolu 48: "programmi ta’ ħidma annwali u pluriennali"; Artikolu ġdid, separat dwar il-programmi ta’ ħidma, meqjus neċessarju għaċ-ċarezza; skont id-Dikjarazzjoni Konġunta u r-rakkomandazzjonijiet tal-Qorti tal-Awdituri, il-Parlament Ewropew, l-evalwazzjoni tar-Regolament dwar l-ERA u d-dokument ta’ Pożizzjoni tal-Bord tal-ERA dwar il-Futur tal-Aġenzija (perspettiva pluriennali, l-ABB u l-ABM, ir-relazzjonijiet mal-partijiet interessati). Artikoli 51-57: "Bord tal-Appell"; artikoli ġodda — il-Bord tal-Appell huwa neċessarju wara l-estensjoni tal-kompetenzi tal-ERA (ħruġ ta’ awtorizzazzjonijiet għat-tqegħid fis-suq ta’ vetturi u ċ-ċertifikati tas-sikurezza); ir-rapport dwar il-valutazzjoni tal-impatt jipprovdi għall-ħolqien ta’ Bord tal-Appell indipendenti barra mill-Aġenzija, madankollu, jidher li s-soluzzjoni li diġà hemm fis-seħħ fl-EASA hija iżjed adattata; fuq il-bażi tad-dispożizzjonijiet rilevanti tar-Regolament dwar l-EASA. KAPITOLU 10 DISPOŻIZZJONIJIET FINANZJARJI: Artikolu 58(2): punt ġdid (c) — żdiedu sorsi ġodda ta’ introjtu għall-ERA (tariffi esterni u imposti għall-ħruġ tal-awtorizzazzjonijiet għat-tqegħid fis-suq ta’ vetturi u ċ-ċertifikati tas-sikurezza (kompiti ġodda)); punt ġdid (e) — sabiex isir konformi mar-regolament dwar l-EASA KAPITOLU 11 PERSUNAL: kapitolu ġdid, li jsegwi d-dispożizzjonijiet ġeneralment standard li jirriżultaw mill-Approċċ Komuni dwar l-aġenziji (Artikoli 62 u 63). Artikolu 61: "persunal - dispożizzjonijiet ġenerali"; oriġinarjament l-Artikolu 24, emendat skont id-Dikjarazzjoni Konġunta dwar l-aġenziji, l-evalwazzjoni tar-Regolament dwar l-ERA u d-dokument ta’ Pożizzjoni tal-Bord tal-ERA dwar il-Futur tal-Aġenzija; tneħħew il-limitazzjonijiet preċedenti tal-kuntratt massimu. KAPITOLU 12 DISPOŻIZZJONIJIET ĠENERALI: Artikoli 64, 66-68, 70-72: tmexxew minn partijiet oħra tar-Regolament oriġinali, emendati jekk meħtieġ skont id-Dikjarazzjoni Konġunta dwar l-aġenziji. Artikolu 65: "ftehim dwar il-kwartieri ġenerali u l-kundizzjonijiet operattivi"; Artikolu ġdid, skont id-Dikjarazzjoni Konġunta dwar l-aġenziji deċentralizzati (2012). Artikolu 69: "kooperazzjoni ma’ awtoritajiet u korpi nazzjonali"; artikoli ġodda li jirriżultaw mis-setgħat il-ġodda tal-ERA biex toħroġ ċertifikati u awtorizzazzjonijiet; kooperazzjoni ma’ korpi u awtoritajiet nazzjonali f’xi każijiet meqjusa neċessarji minħabba l-kompetenza tagħhom; il-possibbiltà ta’ (sotto)kuntrattar ta’ parti mill-kompiti tal-ERA. KAPITOLU 13 DISPOŻIZZJONIJIET FINALI: kapitolu ġdid Artikolu 73 u 74: "atti ddelegati"; artikoli ġodda — wara s-setgħat il-ġodda tal-ERA (biex toħroġ ċertifikati tas-sikurezza u awtorizzazzjonijiet għat-tqegħid fis-suq ta’ vetturi, ir-riżorsi proprji) jeħtieġ li jiġu adottati miżuri delegati; dan huwa simili għall-każ tal-EASA. Artikolu 75: "proċedura ta’ kumitat"; Artikolu ġdid, magħmul sabiex ma ssirx referenza għal atti oħra (Direttiva dwar l-Interoperabilità). Artikolu 76: "evalwazzjoni u reviżjoni"; l-Artikolu oriġinali emendat skont id-Dikjarazzjoni Konġunta dwar l-aġenziji. L-ARTIKOLI LI BAQGĦU L-ISTESS BĦAL FIR-REGOLAMENT 881/2004: 5, 6, 58, 59, 60. 4. IMPLIKAZZJONI BAĠITARJA Dan ir-Regolament ġdid jipprovdi bażi legali għall-impenji baġitarji u tal-persunal fir-rigward tal-Aġenzija tal-Unjoni Ewropea għall-Ferroviji. Il-kalkoli dettaljati huma pprovduti fl-Anness, fid-Dikjarazzjoni Finanzjarja Leġiżlattiva. Huwa importanti li jiġi rrimarkat li, fir-rigward tal-persunal tal-ERA, l-att preżenti jinkorpora: 1. kalkoli tar-riżorsi minn żewġ Dikjarazzjonijiet Finanzjarji Leġiżlattivi mehmuża mar-Regolament 881/2004 oriġinali u l-emenda tal-2008 tiegħu (Regolament 1335/2008), li kienu jipprovdu għal 104 persunal temporanju għall-ERA; 2. il-proċeduri baġitarji għall-perjodu 2005-2013 li bihom l-Awtorità Baġitarja tat lill-ERA 39 post ieħor biex tkopri kompiti addizzjonali li ma kinux riflessi fir-Regolament fundatur, li rriżultaw f’total ta’ 143 post ta’ persunal temporanju fl-2013; 3. l-implikazzjonijiet stmati bħala riżorsi tal-kompiti ġodda u s-setgħat imtejba tal-ERA previsti fir-Regolament il-ġdid preżenti, stabbiliti għal 43 persuna. Rigward il-punt 2, għandu jiġi nnotat li l-għadd ta’ postijiet żdied b’mod gradwali minn mindu l-ERA ġiet stabbilita fl-2005. Dan it-tibdil kien soġġett għal skrutinju annwali dettaljat u ġie adottat mill-awtorità baġitarja kull sena skont in-numru ta’ postijiet proposti mill-Kummissjoni. L-ispjegazzjoni prinċipali għad-differenza bejn il-punt 1 u 2 hija li għadd ta’ funzjonijiet u attivitajiet bħall-affarijiet legali, l-Uffiċjal għall-Protezzjoni tad-Dejta, is-Segretarjat għall-Bord Maniġerjali, l-awditjar intern, l-ippjanar tal-kwalità u n-negozju, l-evalwazzjoni ekonomika (valutazzjoni tal-impatt), l-akkwist, il-ġestjoni tal-faċilitajiet, u Kap tal-Amministrazzjoni ma kinux previsti fir-Regolament fundatur — jew tal-anqas ma kinux ippjanati li jitwettqu minn persunal dedikat. Għal xi oqsma tal-attività, inklużi r-riżorsi umani, l-IT u l-Finanzi, il-ħtiġijiet tar-riżorsi kienu stmati konsiderevolment anqas. Rigward l-evalwazzjoni ekonomika, din l-attività toħroġ mill-fatt li l-ERA ġiet stabbilita sabiex tikkontribwixxi għal żona ferrovjarja integrata u kompetittiva. Hija kienet parti integrali mill-attivitajiet tal-Aġenzija mill-bidu — anki jekk ma kien hemm l-ebda provvediment għal persunal iddedikat fid-dikjarazzjoni finanzjarja. Ma hemmx dubju dwar il-ħtieġa ta’ din l-attività, liema ħtieġa dan l-aħħar żdiedet bi qbil mal-approċċ tal-Ibbaġitjar Ibbażat fuq l-Attività; dan huwa rifless fil-fatt li hemm propost Artikolu ġdid sabiex jiġi inkluż fir-Regolament il-ġdid dwar l-Aġenzija. Minbarra dawn l-iżviluppi, diversi atti tal-Kummissjoni taw lill-Aġenzija kompiti addizzjonali b’implikazzjonijiet ta’ riżorsi, mingħajr ma kienu riflessi sewwa fid-dikjarazzjoni finanzjarja. Pereżempju, id-Deċiżjoni tal-Kummissjoni 2011/155/UE dwar il-pubblikazzjoni u l-ġestjoni tad-dokument ta’ referenza msemmi fl-Artikolu 27(4) tad-Direttiva 2008/57/KE għaddiet kompiti addizzjonali lill-Aġenzija biex tagħmel il-proċessi u r-regoli użati għall-awtorizzazzjoni ta’ vetturi u sottosistemi ferrovjarji trasparenti filwaqt li tissimplifikahom. B’mod aktar speċifiku, ir-rwol tal-ERA jirrigwarda d-dokumentazzjoni tal-proċessi tal-awtorizzazzjoni fl-Istati Membri, id-dokumentazzjoni tar-regoli nazzjonali applikati għall-awtorizzazzjoni tal-vetturi ferrovjarji u l-kontroll tal-konsistenza tad-dejta, l-appoġġ lill-Awtoritajiet Nazzjonali tas-Sikurezza u l-ġestjoni u ż-żamma tad-dejta. Rigward il-punt 3, l-implikazzjonijiet baġitarji u tal-persunal ta' kompiti ġodda u dawk estiżi joħorġu prinċipalment mill-kalkoli tal-valutazzjoni tal-impatt, l-implimentazzjoni tar-rakkomandazzjonijiet fid-Dikjarazzjoni Konġunta tal-Kummissjoni, tal-Parlament Ewropew u tal-Kunsill dwar l-aġenziji deċentralizzati, ir-rakkomandazzjonijiet tal-Qorti tal-Awdituri u tas-Servizz tal-Awditjar Intern, u l-evalwazzjoni tar-Regolament dwar l-ERA. Il-bidliet kollha fil-leġiżlazzjoni huma spjegati b’mod sostanzjali fil-parti 3 ta’ dan il-Memorandum. Huma stmat li huwa meħtieġ total ta' 70 persuna sabiex jieħdu ħsieb dawn il-kompiti ġodda u estiżi, b’43 membru tal-persunal addizzjonali meta mqabbel mal-livell preżenti tal-persunal tal-Aġenzija. Dawn it-43 persuna ġdida se jkunu qegħdin jieħdu ħsieb il-ħruġ tal-awtorizzazzjonijiet u ċ-ċertifikati u se jkunu koperti permezz ta’ tariffi u imposti esterni filwaqt li l-ħtiġijiet li jifdal ta’ 27 persuna se jkunu koperti bl-iskjerament mill-ġdid intern tal-persunal eżistenti tal-Aġenzija. Għalhekk, mhu se jkun hemm l-ebda impatt addizzjonali fuq il-baġit tal-UE (ħlief għas-snin 2015 u 2016, meta jkunu għadhom mhumiex disponibbli t-tariffi u l-imposti esterni). Il-persunal addizzjonali ppjanat ta’ 43 jkopri l-kategoriji li ġejjin: · Esperti tekniċi (41 persuna), biex jieħdu ħsieb il-ħruġ tal-awtorizzazzjonijiet għat-tqegħid fis-suq ta’ vetturi u tipi ta’ vetturi (30), l-awtorizzazzjonijiet għat-tqegħid fis-servizz ta’ sottosistemi tal-kmand ta' kontroll u sinjalazzjoni maġenb il-binarji (6) flimkien maċ-ċertifikati tas-sikurezza (5); · Persunal amministrattiv konness (2), fosthom kontabilista biex jieħu ħsieb il-ġestjoni ta’ sistema ppjanata ta’ tariffi u imposti esterni, inkluż il-kooperazzjoni mal-awtoritajiet nazzjonali. It-tariffi u l-imposti esterni jkopru wkoll spejjeż ġenerali marbuta, prinċipalment: · It-traduzzjoni tad-deċiżjonijiet maħruġa mill-ERA fil-lingwi nazzjonali; · Is-sistema tal-IT meħtieġa għal skopijiet kontabilistiċi (tariffi u imposti esterni). Is-27 persuna li jifdal, li għandhom ikunu koperti mill-iskjerament mill-ġdid intern ta’ persunal eżistenti tal-Aġenzija, se jieħdu ħsieb: · Il-monitoraġġ tal-awtoritajiet nazzjonali tas-sikurezza u l-korpi notifikati, u l-implimentazzjoni tal-leġisżazzjoni nazzjonali dwar is-sikurezza u l-interoperabilità; · It-tnaqqis fl-għadd ta’ regoli nazzjonali; · Il-parir u appoġġ lill-Istati Membri u lill-partijiet interessati, it-tixrid ta’ informazzjoni u taħriġ relatati mal-ferroviji u l-koordinazzjoni ta’ spare parts potenzjali li għandhom jiġu standardizzati. L-implikazzjoni baġitarja ġenerali tal-ERA għall-baġit tal-UE f'2015-2020 hija stmata li hija EUR 157.113 M. Il-kost tal-ħidmiet ġodda għall-baġit tal-UE jammonta għal EUR 0.4113 M mill-2017 'il quddiem se jkunu koperti bit-tariffi u imposti mħallsa mill-industrija. Hemm ukoll impatt fuq ir-riżorsi tal-Kummissjoni (fid-DĠ MOVE). Fir-rigward ta’ dan, ir-Regolament preżenti jinkorpora: 4. kalkoli tar-riżorsi minn żewġ Dikjarazzjonijiet Finanzjarji Leġiżlattivi mehmuża mar-Regolament 881/2004 oriġinali u l-emendi tal-2008 tiegħu (ir-Regolament 1335/2008), li pprovdew għal żewġ uffiċjali/persunal temporanju għall-Kummissjoni; 5. bidliet għall-perjodu 2005-2013, bi tliet membri tal-persunal addizzjonali tal-Kummissjoni li jieħdu ħsieb kwistjonijiet relatati mal-ERA, sabiex ikopru kompiti addizzjonali mhux riflessi fir-Regolament fundatur; It-total komplessiv għall-Kummissjoni b'rabta mal-inizjattiva preżenti se jkun ta’ 5 persuni, mingħajr l-ebda talba għal persunal ġdid. 2013/0014 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-Aġenzija tal-Unjoni Ewropea għall-Ferroviji u li jħassar ir-Regolament (KE) Nru 881/2004 (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1) tiegħu, Wara li kkunsidraw il-proposta mill-Kummissjoni Ewropea, Wara li bagħtu l-abbozz ta’ att leġislattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[5], Wara li kkunsidraw l-opinjoni tal-Kumitat tar-Reġjuni[6], Skont il-proċedura leġiżlattiva ordinarja, Billi: (1) L-istabbiliment progressiv ta’ żona ferrovjarja Ewropea mingħajr fruntieri jeħtieġ azzjoni tal-Unjoni fil-qasam tar-regolamenti tekniċi applikabbli għall-ferroviji fir-rigward tal-aspetti tekniċi (interoperabilità) u l-aspetti tas-sikurezza, it-tnejn marbuta b’mod inseparabbli u t-tnejn jeħtieġu livell ogħla ta’ armonizzazzjoni fil-livell tal-Unjoni. F’dawn l-aħħar għoxrin sena ġiet adottata leġiżlazzjoni ferrovjarja rilevanti, b’mod partikolari tliet pakketti ferrovjarji, bl-aktar rilevanti jkunu d-Direttiva 2004/49/KE tal-Parlament Ewropew u tal-Kunsill tad-29 ta’ April 2004 fuq is-sikurezza tal-linji tal-ferrovija tal-Komunità u d-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabilità tas-sistema ferrovjarja fil-Komunità. (2) It-tfittxija simultanja tal-għanijiet tas-sikurezza u tal-interoperabilità ferrovjarja teħtieġ ħidma teknika sostanzjali li trid titmexxa minn korp speċjalizzat. Huwa għalhekk li, bħala parti mit-Tieni Pakkett Ferrovjarju fl-2004, kien meħtieġ li tinħoloq, fi ħdan il-qafas istituzzjonali eżistenti u b’rispett għall-bilanċ tal-poter fl-Unjoni, aġenzija Ewropea responsabbli għas-sikurezza u l-interoperabilità ferrovjarja (minn hawn ’il quddiem ‘l-Aġenzija’). (3) L-Aġenzija Ferrovjarja Ewropea ġiet oriġinarjament stabbilita bir-Regolament (KE) 881/2004 tal-Parlament Ewropew u tal-Kunsill tad-29 ta’ April 2004[7], sabiex tippromwovi l-istabbiliment ta’ żona ferrovjarja Ewropea mingħajr fruntieri u biex tgħin sabiex tagħti ħajja mill-ġdid lis-settur ferrovjarju filwaqt li ssaħħaħ il-vantaġġi essenzjali tiegħu f’termini ta’ sikurezza. Ir-Regolament 881/2004 irid jiġi sostitwit b’att ġdid minħabba l-ammont sostanzjali ta’ bidliet fil-kompiti tal-Aġenzija u fl-organizzazzjoni interna tagħha. (4) Ir-Raba’ Pakkett Ferrovjarju jipproponi bidliet importanti sabiex jittejjeb il-funzjonament taż-żona ferrovjarja unika Ewropea b’emendi permezz ta’ riformulazzjoni tad-Direttiva 2004/49/KE u tad-Direttiva 2008/57/KE, it-tnejn marbutin direttament mal-kompiti tal-Aġenzija. Dawk id-Direttivi, flimkien ma’ dan ir-Regolament, jipprovdu b’mod partikolari għat-twettiq ta’ kompiti relatati mal-awtorizzazzjoni ta’ vetturi u ċ-ċertifikati tas-sikurezza fil-livell tal-Unjoni. Huwa jimplika rwol akbar għall-Aġenzija. (5) L-Aġenzija għandha tikkontribwixxi għall-ħolqien u l-funzjonament effettiv ta’ żona ferrovjarja unika Ewropea mingħajr fruntieri u għall-garanzija ta' livell għoli ta’ sikurezza filwaqt li ttejjeb il-pożizzjoni kompetittiva tas-settur ferrovjarju. Dak għandu jinkiseb billi tikkontribwixxi, fuq kwistjonijiet tekniċi, għall-implimentazzjoni tal-leġiżlazzjoni tal-Unjoni Ewropea billi żżid il-livell tal-interoperabilità tas-sistemi ferrovjarji u għall-iżvilupp ta’ approċċ komuni għas-sikurezza fis-sistema ferrovjarja Ewropea. L-Aġenzija għandha taqdi wkoll ir-rwol ta’ awtorità Ewropea responsabbli għall-ħruġ ta’ awtorizzazzjonijiet għat-tqegħid fis-suq ta’ vetturi ferrovjarji u ta’ tipi ta’ vetturi, ċertifikati tas-sikurezza għal impriżi ferrovjarji u awtorizzazzjonijiet għat-tqegħid fis-servizz ta’ sottosistemi tal-kmand ta' kontroll u sinjalazzjoni maġenb il-binarji. Barra minn hekk, hija għandha timmonitorja r-regoli ferrovjarji nazzjonali u l-prestazzjoni tal-awtoritajiet nazzjonali li jaġixxu fl-oqsma tal-interoperabilità u s-sikurezza ferrovjarja. (6) Meta tfittex li tilħaq l-għanijiet tagħha, l-Aġenzija għandha tikkunsidra b’mod sħiħ il-proċess tat-tkabbir tal-Unjoni u r-restrizzjonijiet speċifiċi relatati mar-rabtiet ferrovjarji ma’ pajjiżi terzi. L-Aġenzija għandu jkollha responsabbiltà unika għall-funzjonijiet u s-setgħat assenjati lilha. (7) Fit-twettiq tal-kompiti tagħha, u b’mod partikolari fir-rigward tat-tfassil tar-rakkomandazzjonijiet, l-Aġenzija għandha tikkunsidra b'mod sħiħ il-kompetenza ferrovjarja esterna. Din il-kompetenza għandha tikkonsisti prinċipalment minn professjonisti tas-settur ferrovjarju u mill-awtoritajiet nazzjonali rilevanti. Huma għandhom jiffurmaw gruppi ta’ ħidma kompetenti u rappreżentattivi tal-Aġenzija. (8) Sabiex l-Aġenzija tipprovdi għarfien dwar l-effetti ekonomiċi fuq is-settur ferrovjarju u l-impatt tiegħu fuq is-soċjetà, tippermetti lil ħaddieħor jieħu deċiżjonijiet infurmati, u timmaniġġja l-prijoritajiet tax-xogħol u l-allokazzjoni tar-riżorsi b’mod iżjed effettiv fi ħdan l-Aġenzija, din għandha tiżviluppa aktar l-involviment tagħha fl-attività ta’ valutazzjoni tal-impatt. (9) L-Aġenzija għandha tipprovdi appoġġ tekniku indipendenti u oġġettiv, prinċipalment lill-Kummissjoni. Id-Direttiva …. [Interoperabilità Ferrovjarja] tipprovdi l-bażi għat-tfassil u r-reviżjoni tal-Ispeċifikazzjonijiet Tekniċi għall-Interoperabilità (TSIs) filwaqt li d-Direttiva … [Sikurezza Ferrovjarja] tipprovdi l-bażi għat-tfassil u r-reviżjoni tal-Metodi Komuni ta' Sikurezza (CSMs) u l-Miri Komuni tas-Sikurezza (CSTs). Il-kontinwità tax-xogħol u l-iżvilupp tat-TSIs, is-CSMs u s-CSTs maż-żmien jeħtieġu qafas tekniku permanenti flimkien ma' persunal iddedikat ta’ korp speċjalizzat. Għal dan il-għan, l-Aġenzija għandha tkun responsabbli li tipprovdi lill-Kummissjoni rakkomandazzjonijiet b’rabta mat-tfassil u r-reviżjoni tat-TSIs, is-CSMs u s-CSTs. L-organizzazzjonijiet nazzjonali tas-sikurezza u l-korpi regolatorji għandhom ikunu jistgħu jitolbu wkoll opinjoni teknika indipendenti mingħand l-Aġenzija. (10) L-impriżi ferrovjarji kienu ffaċċjati b’diversi problemi meta japplikaw għaċ-ċertifikati tas-sikurezza għand l-awtoritajiet nazzjonali kompetenti, li jvarjaw minn proċeduri li jieħdu fit-tul u kostijiet eċċessivi għal trattament inġust, speċjalment għal dawk li jidħlu ġodda. Iċ-ċertifikati maħruġa fi Stat Membru partikolari ma kinux rikonoxxuti inkondizzjonalment fi Stati Membri oħra, b’detriment għaż-żona ferrovjarja unika Ewropea. Sabiex il-proċeduri għall-ħruġ taċ-ċertifikati tas-sikurezza għall-impriżi ferrovjarji jsiru aktar effiċjenti u imparzjali, huwa essenzjali li nimxu lejn ċertifikat uniku tas-sikurezza validu madwar l-Unjoni kollha u maħruġ mill-Aġenzija. Id-Direttiva riveduta… [id-Direttiva dwar is-Sikurezza Ferrovjarja] tipprovdi bażi għal dan. (11) Attwalment id-Direttiva 2008/57/KE tipprovdi, fil-każ tal-vetturi ferrovjarji, awtorizzazzjoni għat-tqegħid fis-servizz f’kull Stat Membru, ħlief f’każijiet speċifiċi. It-Task Force dwar l-awtorizzazzjoni tal-vetturi li ġiet stabbilita mill-Kummissjoni fl-2011 iddiskutiet diversi każijiet fejn il-manifatturi u l-impriżi ferrovjarji sofrew minn dewmien u kostijiet eċċessivi tal-proċess tal-awtorizzazzjoni u pproponew numru ta’ titjibiet. Billi xi problemi huma dovuti għall-kumplessità tal-proċess attwali tal-awtorizzazzjoni tal-vetturi, dan għandu jiġi simplifikat. Kull vettura ferrovjarja għandha tirċievi biss awtorizzazzjoni waħda u din l-awtorizzazzjoni għat-tqegħid fis-suq ta’ vetturi u ta’ tipi ta’ vetturi għandha tinħareġ mill-Aġenzija. Dan għandu jġib benefiċċji tanġibbli għas-settur billi jnaqqas il-kostijiet u ż-żmien tal-proċedura, u jnaqqas ir-riskju ta’ diskriminazzjoni potenzjali, speċjalment ta’ kumpaniji ġodda li jkunu jixtiequ jidħlu f’suq ferrovjarju. Id-Direttiva riveduta … [Interoperabilità Ferrovjarja] tipprovdi bażi għal dan. (12) Sabiex jiġi segwit aktar l-iżvilupp ta’ żona ferrovjarja unika Ewropea, b’mod partikolari fir-rigward tal-għoti ta’ informazzjoni xierqa lill-klijenti tat-trasport tal-merkanzija u l-passiġġieri, u meta jitqies l-involviment preżenti tal-Aġenzija, huwa neċessarju li din tingħata rwol iżjed b’saħħtu fil-qasam tal-applikazzjonijiet telematiċi. Dan għandu jassigura l-iżvilupp konsistenti u l-użu fil-pront tagħhom. (13) Minħabba l-importanza tas-Sistema Ewropea tal-Ġestjoni tat-Traffiku Ferrovjarju (ERTMS) għall-iżvilupp mingħajr problemi taż-żona ferrovjarja unika Ewropea u s-sikurezza tagħha, u meta jitqies l-iżvilupp frammentat tagħha sal-lum, huwa neċessarju li tissaħħaħ il-koordinazzjoni globali tagħha fil-livell tal-Unjoni. Għaldaqstant l-Aġenzija, bħala l-iżjed korp kompetenti tal-Unjoni, għandha tingħata rwol aktar prominenti f’dan il-qasam sabiex tassigura l-iżvilupp konsistenti tal-ERTMS, tikkontribwixxi sabiex ikun assigurat li t-tagħmir tal-ERTMS jikkonforma mal-ispeċifikazzjonijiet fis-seħħ u tassigura li l-programmi Ewropej tar-riċerka relatati mal-ERTMS ikunu kkoordinati mal-iżvilupp tal-ispeċifikazzjonijiet tekniċi tal-ERTMS. Barra minn hekk, sabiex il-proċeduri għall-ħruġ tal-awtorizzazzjonijiet għat-tqegħid fis-servizz ta’ sottosistemi tal-kmand ta' kontroll u sinjalazzjoni maġenb il-binarji jsiru aktar effiċjenti u imparzjali, huwa essenzjali li nimxu lejn awtorizzazzjoni unika valida fl-Unjoni u maħruġa mill-Aġenzija. Id-Direttiva riveduta … [id-Direttiva dwar l-Interoperabilità Ferrovjarja] tipprovdi bażi għal dan. (14) L-awtoritajiet nazzjonali kompetenti normalment kienu qegħdin jitolbu ħlas għall-ħruġ tal-awtorizzazzjonijiet tal-vetturi u ċ-ċertifikati tas-sikurezza. Bit-trasferiment tal-kompetenza fil-livell tal-Unjoni, l-Aġenzija għandha tkun intitolata li titlob ħlas lill-applikanti għall-ħruġ taċ-ċertifikati u l-awtorizzazzjonijiet imsemmija fil-premessi preċedenti. Il-livell ta’ dawk l-imposti għandu jkun daqs jew aktar baxx mill-medja preżenti fl-Unjoni u għandu jiġi stabbilit f’att iddelegat li għandu jiġi adottat mill-Kummissjoni. (15) Li t-trasferiment tal-funzjonijiet u l-ħidmiet min-naħa tal-Istati Membri għandu jsir b'mod effiċjenti, mingħajr l-ebda tnaqqis fil-livelli attwali għoljin ta' sikurezza jikkostitwixxi għan ġenerali. L-Aġenzija għandu jkollha biżżejjed riżorsi għall-ħidmiet ġodda tagħha u ż-żmien tal-allokazzjoni ta' dawn ir-riżorsi għandu jkun ibbażat fuq ħtiġijiet identifikati b'mod ċar. Meta wieħed iqis l-għarfien tal-awtoritajiet nazzjonali, b’mod partikolari l-Awtoritajiet Nazzjonali tas-Sikurezza, l-Aġenzija għandha titħalla tagħmel użu xieraq minn dik il-kompetenza meta tagħti l-awtorizzazzjonijiet u ċ-ċertifikati rilevanti. Għal dan il-għan, għandu jkun imħeġġeġ l-issekondar tal-esperti nazzjonali lill-Aġenzija. (16) Id-Direttiva … [Sikurezza Ferrovjarja] u d-Direttiva … [Interoperabilità Ferrovjarja] jipprovdu għal eżami tal-miżuri nazzjonali mill-perspettiva tas-sikurezza u l-interoperabilità, u l-kompatibbiltà mar-regoli dwar il-kompetizzjoni. Huma jillimitaw ukoll il-possibbiltà tal-Istati Membri li jadottaw regoli nazzjonali ġodda. Is-sistema preżenti li fiha għadhom jeżistu għadd kbir ta’ regoli nazjonali twassal għal kunflitti possibbli mar-regoli tal-Unjoni u toħloq riskju ta’ trasparenza insuffiċjenti u diskriminazzjoni moħbija tal-operaturi barranin, speċjalment iż-żgħar u l-ġodda. Sabiex wieħed jimxi lejn sistema ta’ regoli ferrovjarji tassew trasparenti u imparzjali fuq livell tal-Unjoni, jeħtieġ li jiġi msaħħaħ it-tnaqqis gradwali tar-regoli nazzjonali. Opinjoni bbażata fuq kompetenza indipendenti u newtrali hija essenzjali fil-livell tal-Unjoni. Għal dan il-għan, jeħtieġ li jiġi msaħħaħ ir-rwol tal-Aġenzija. (17) Il-prestazzjoni, l-organizzazzjoni u l-proċeduri tat-teħid tad-deċiżjonijiet fil-qasam tal-interoperabilità u s-sikurezza ferrovjarja jvarjaw b’mod konsiderevoli bejn l-awtoritajiet nazzjonali tas-sikurezza u l-korpi notifikati tal-valutazzjoni tal-impatt, b’effett dannuż għat-tħaddim mingħajr problemi taż-żona ferrovjarja unika Ewropea. B’mod partikolari, kumpaniji żgħar u medji li jkunu jixtiequ jidħlu fis-suq ferrovjarju fi Stat Membru ieħor jistgħu jiġu affettwati b’mod negattiv. Għalhekk, hija meħtieġa koordinazzjoni msaħħa bl-iskop ta’ armonizzazzjoni akbar fil-livell tal-Unjoni. Għal dan il-għan, l-Aġenzija għandha timmonitorja l-awtoritajiet nazzjonali tas-sikurezza u l-korpi notifikati ta’ valutazzjoni tal-konformità permezz ta’ awditjar u spezzjonijiet. (18) Fil-qasam tas-sikurezza, huwa importanti li tkun żgurata l-akbar trasparenza possibbli flimkien ma' fluss effettiv tal-informazzjoni. Analiżi tal-prestazzjoni, li tkun ibbażata fuq indikaturi komuni u li torbot il-partijiet kollha fis-settur, hija importanti u għandha titwettaq. Fir-rigward tal-istatistika, hija meħtieġa kollaborazzjoni mill-qrib mal-Eurostat. (19) Sabiex timmonitorja l-progress dwar l-interoperabilità u s-sikurezza ferrovjarja, l-Aġenzija għandha tkun responsabbli li tippubblika rapport rilevanti kull sentejn. Minħabba l-kompetenza teknika u l-imparzjalità tagħha, l-Aġenzija għandha tassisti wkoll lill-Kummissjoni fil-monitoraġġ tal-implimentazzjoni tal-leġiżlazzjoni tal-Unjoni dwar is-sikurezza u l-interoperabilità ferrovjarja. (20) Għandha tittejjeb l-interoperabilità tan-netwerk Trans-Ewropew u l-proġetti ġodda ta’ investiment magħżula għall-appoġġ mill-Unjoni għandhom ikunu konformi mal-mira tal-interoperabilità stabbilita fid-Deċiżjoni Nru 1692/96/KE tal-Parlament Ewropew u tal-Kunsill tat-23 ta’ Lulju 1996 fuq linji gwida tal-Komunità għall-iżvilupp tan-netwerk tat-trasport trans-Ewropew[8]. L-Aġenzija hija l-istituzzjoni xierqa sabiex tikkontribwixxi għal dawn l-għanijiet. (21) Il-manutenzjoni tal-vetturi ferrovjarji hija parti importanti mis-sistemi tas-sikurezza. Ma kienx hemm suq Ewropew ġenwin għall-manutenzjoni tat-tagħmir ferrovjarju minħabba n-nuqqas ta’ sistema għaċ-ċertifikazzjoni tal-workshops tal-manutenzjoni. Din is-sitwazzjoni kienet qiegħda żżid mal-ispejjeż għas-settur u tirriżulta fi vjaġġi mingħajr tagħbija. Għalhekk għandha tiġi gradwalment żviluppata u aġġornata sistema Ewropea ta’ ċertifikazzjoni għall-workshops ta' manutenzjoni, bl-Aġenzija tkun l-iżjed korp adattat sabiex tipproponi soluzzjonijiet adegwati lill-Kummissjoni. (22) Il-kwalifiki vokazzjonali meħtieġa għas-sewwieqa tal-ferroviji huma fattur ewlieni kemm fis-sikurezza kif ukoll fl-interoperabilità fl-Unjoni. Huma wkoll rekwiżit għall-moviment liberu tal-ħaddiema fl-industrija ferrovjarja. Din il-kwistjoni għandha tiġi indirizzata fir-rigward tal-qafas eżistenti għad-djalogu soċjali. L-Aġenzija għandha tipprovdi l-appoġġ tekniku neċessarju sabiex tikkunsidra dan l-aspett fil-livell tal-Unjoni. (23) L-Aġenzija għandha torganizza u tiffaċilita l-kooperazzjoni bejn l-awtoritajiet nazzjonali tas-sikurezza, il-korpi nazzjonali ta’ investigazzjoni u korpi rappreżentattivi mis-settur ferrovjarju li jaġixxu fuq livell Ewropew, sabiex tippromwovi l-prattiċi tajba, l-iskambju ta’ informazzjoni rilevanti, il-ġbir ta’ dejta relatata mal-ferroviji u timmonitorja l-prestazzjoni ġenerali tas-sikurezza tas-sistema ferrovjarja. (24) Sabiex jiġu żgurati l-akbar trasparenza possibbli u aċċess indaqs tal-partijiet kollha għall-informazzjoni rilevanti, id-dokumenti previsti għall-proċessi tal-interoperabilità u s-sikurezza ferrovjarja għandhom ikunu aċċessibbli għall-pubbliku. L-istess japplika għal-liċenzji, iċ-ċertifikati tas-sikurezza u dokumenti ferrovjarji oħra rilevanti. L-Aġenzija għandha tipprovdi mezz effiċjenti għall-iskambju u l-pubblikazzjoni ta’ din l-informazzjoni. (25) Il-promozzjoni tal-innovazzjoni u r-riċerka fil-kamp ferrovjarju huwa kompitu importanti li l-Aġenzija għandha tinkoraġġixxi, minħabba r-reputazzjoni u l-pożizzjoni tagħha. Kwalunkwe għajnuna finanzjarja pprovduta fil-qafas tal-attivitajiet tal-Aġenzija f’dan ir-rigward ma għandha twassal għall-ebda distorsjoni fis-suq rilevanti. (26) Sabiex tiżdied l-effiċjenza tal-appoġġ finanzjarju tal-Unjoni, il-kwalità tiegħu u l-kompatibilità mar-regolamenti tekniċi rilevanti, l-Aġenzija, bħala l-uniku korp tal-Unjoni b’kompetenza soda fil-kamp ferrovjarju, għandu jkollha rwol attiv fil-valutazzjoni ta’ proġetti ferrovjarji. (27) Il-leġislazzjoni dwar l-interoperabilità u s-sikurezza ferrovjarja, il-gwidi għall-implimentazzjoni jew ir-rakkomandazzjonijiet tal-Aġenzija jistgħu xi kultant joħolqu problemi ta’ interpretazzjoni u problemi oħra għall-partijiet interessati. Fehim korrett u uniformi ta’ dawk l-atti huwa rekwiżit għall-implimentazzjoni effettiva tal-acquis ferrovjarju u l-funzjonament tas-suq ferrovjarju. Għalhekk, l-Aġenzija għandha tinvolvi ruħha b'mod attiv f’taħriġ u attivitajiet ta’ spjegazzjoni f’dak ir-rigward. (28) Sabiex twettaq il-kompiti tagħha sewwa, l-Aġenzija għandu jkollha personalità ġuridika u baġit awtonomu ffinanzjat prinċipalment permezz ta’ kontribuzzjoni mill-Unjoni u permezz ta’ tariffi u imposti mħallsa mill-applikanti. Sabiex tiġi assigurata l-indipendenza fil-ġestjoni ta’ kuljum tagħha u fl-opinjonijiet, ir-rakkomandazzjonijiet u d-deċiżjonijiet li toħroġ, l-organizzazzjoni tal-Aġenzija għandha tkun trasparenti, id-Direttur Eżekuttiv għandu jkollu responsabbiltà sħiħa. Il-persunal tal-Aġenzija għandu jkun indipendenti u għandu jirrappreżenta bilanċ xieraq ta’ kuntratti għal żmien qasir u għal żmien twil, sabiex jinżamm l-għarfien organizzattiv tagħha u l-kontinwità tan-negozju filwaqt li jinżamm skambju meħtieġ u kontinwu ta’ kompetenza mas-settur ferrovjarju. (29) Sabiex jiġi żgurat b’mod effettiv it-twettiq tal-funzjonijiet tal-Aġenzija, l-Istati Membri u l-Kummissjoni għandhom ikunu rappreżentati f’Bord Maniġerjali mogħti s-setgħat meħtieġa, fosthom sabiex jistabbilixxi l-baġit u japprova l-programmi ta’ ħidma annwali u pluriennali. (30) Sabiex tiġi ggarantita t-trasparenza fid-deċiżjonijiet tal-Bord Maniġerjali, ir-rappreżentanti tas-setturi kkonċernati għandhom jattendu għal-laqgħat tiegħu, iżda mingħajr id-dritt tal-vot, billi dak id-dritt huwa riservat għar-rappreżentanti tal-awtoritajiet pubbliċi li huma responsabbli quddiem l-awtoritajiet tal-kontroll demokratiku. Ir-rappreżentanti tas-settur għandhom jinħatru mill-Kummissjoni fuq il-bażi tar-rappreżentanza tagħhom fil-livell tal-Unjoni, tal-impriżi ferrovjarji, il-amministraturi tal-infrastruttura, l-industrija ferrovjarja, l-għaqdiet tal-ħaddiema, il-passiġġieri u l-klijenti tat-trasport tal-merkanzija. (31) Sabiex iħejji kif xieraq il-laqgħat tal-Bord Maniġerjali u sabiex jagħtih parir fir-rigward tad-deċiżjonijiet li jridu jittieħdu, għandu jinħoloq Bord Eżekuttiv konsultattiv. (32) Jeħtieġ li jkun żgurat li l-partijiet affettwati mid-deċiżjonijiet meħuda mill-Aġenzija jgawdu r-rimedji neċessarji b’mod indipendenti u imparzjali. Għandu jitwaqqaf mekkaniżmu xieraq tal-appell sabiex id-deċiżjonijiet tad-Direttur Eżekuttiv ikunu jistgħu jiġu soġġetti għal appell quddiem Bord tal-Appell speċjalizzat, li d-deċiżjonijiet tiegħu, imbagħad, ikunu miftuħa għal azzjoni quddiem il-Qorti tal-Ġustizzja. (33) Perspettiva strateġika aktar wiesgħa fir-rigward tal-attivitajiet tal-Aġenzija tgħin sabiex din tippjana u timmaniġġja r-riżorsi tagħha b’mod iżjed effettiv u tikkontribwixxi għal kwalità ogħla tar-riżultati tagħha. Għalhekk, il-Bord Maniġerjali għandu jadotta u jaġġorna b’mod regolari programm ta’ ħidma pluriennali, wara konsultazzjoni xierqa mal-partijiet interessati rilevanti. (34) Il-ħidma tal-Aġenzija għandha tkun trasparenti. Għandu jkun assigurat kontroll effettiv mill-Parlament Ewropew u, għal dan il-għan, il-Parlament Ewropew għandu jkollu l-possibbiltà li jisma’ lid-Direttur Eżekuttiv tal-Aġenzija u li jiġi kkonsultat dwar il-programm ta’ ħidma pluriennali. L-Aġenzija għandha tapplika wkoll il-leġiżlazzjoni rilevanti tal-Unjoni rigward l-aċċess pubbliku għad-dokumenti. (35) Matul is-snin li għaddew, hekk kif inħolqu aktar aġenziji deċentralizzati, l-awtorità baġitarja fittxet li ttejjeb it-trasparenza u l-kontroll fuq il-ġestjoni tal-finanzjament tal-Unjoni allokat lilhom, b’mod partikolari fir-rigward tal-ibbaġitjar tat-tariffi, il-kontroll baġitarju, is-setgħa ta’ kwittanza, il-kontribuzzjonijiet għall-iskemi tal-pensjonijiet u l-proċedura baġitarja interna (il-kodiċi tal-kondotta). Bl-istess mod, ir-Regolament (KE) Nru 1073/1999 tal-Parlament Ewropew u tal-Kunsill tal-25 ta’ Mejju 1999 dwar investigazzjonijiet immexxija mill-Uffiċċju Ewropew ta’ Kontra l-Frodi (OLAF)[9] għandu japplika mingħajr restrizzjoni għall-Aġenzija, li għandha taderixxi mal-Ftehim Interistituzzjonali tal-25 ta’ Mejju 1999 bejn il-Parlament Ewropew, il-Kunsill tal-Unjoni Ewropea u l-Kummissjoni tal-Komunitajiet Ewropej dwar l-investigazzjonijiet interni mill-Uffiċċju Ewropew Kontra l-Frodi[10]. (36) Billi l-għanijiet tal-azzjoni proposta, jiġifieri li jiġi stabbilit korp speċjalizzat sabiex jifformula soluzzjonijiet komuni dwar kwistjonijiet li jirrigwardaw is-sikurezza u l-interoperabilità ferrovjarja, ma jistgħux jintlaħqu b’mod suffiċjenti mill-Istati Membri minħabba n-natura konġunta tax-xogħol li jrid isir, u għalhekk jistgħu jintlaħqu aħjar fil-livell tal-Unjoni, l-Unjoni tista’ tadotta miżuri skont il-prinċipju tas-sussidjarjetà kif stabbilit fl-Artikolu 5 tat-Trattat. Skont il-prinċipju tal-proporzjonalità kif stabbilit f’dak l-Artikolu, dan ir-Regolament ma jmurx lil hinn minn dak li hu meħtieġ sabiex jintlaħqu dawk l-għanijiet. (37) Sabiex jiġi stabbilit b’mod korrett il-livell tat-tariffi u l-imposti li l-Aġenzija hija intitolata li tiġbor, is-setgħa li tadotta atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward tal-artikoli li jittrattaw il-ħruġ u t-tiġdid tal-awtorizzazzjonijiet għat-tqegħid fis-servizz ta’ sottosistemi tal-kmand tal-kontroll u sinjalazzjoni maġenb il-binarji, l-awtorizzazzjonijiet għat-tqegħid fis-suq ta’ vetturi u ta’ tipi ta’ vetturi, u ċ-ċertifikati tas-sikurezza. Huwa ta’ importanza partikolari li l-Kummissjoni twettaq konsultazzjonijiet xierqa matul il-ħidma tagħha ta’ preparazzjoni, inkluż fil-livell ta’ esperti. Il-Kummissjoni, meta tkun qiegħda tipprepara u tfassal atti ddelegati, għandha tassigura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (38) Sabiex tkun assigurata l-implimentazzjoni tal-Artikoli 21 u 22 ta’ dan ir-Regolament rigward l-eżami tal-abbozz ta’ regoli nazzjonali u tar-regoli fis-seħħ, il-Kummissjoni għandha tingħata setgħat ta’ implimentazzjoni. (39) Sabiex ikunu assigurati kundizzjonijiet uniformi għall-implimentazzjoni tal-Artikoli 29, 30, 31, u 51 ta’ dan ir-Regolament, il-Kummissjoni għandha tingħata setgħat ta’ implimentazzjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni. (40) Jeħtieġ li jiġu implimentati ċerti prinċipji rigward il-governanza tal-Aġenzija bil-għan li tiġi osservata d-Dikjarazzjoni Konġunta u l-Approċċ Komuni mifthiema mill-Grupp ta’ Ħidma Interistituzzjonali dwar l-aġenziji deċentralizzati tal-UE f’Lulju 2012, li l-għan tagħhom huwa li jiġu simplifikati l-attivitajiet tal-aġenziji u tiżdied il-prestazzjoni tagħhom. (41) Dan ir-Regolament jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, ADOTTAW DAN IR-REGOLAMENT: KAPITOLU 1 PRINĊIPJI Artikolu 1 Suġġett u kamp ta’ applikazzjoni 1. Dan ir-Regolament jistabbilixxi Aġenzija tal-Unjoni Ewropea għall-Ferroviji (l-“Aġenzija”). 2. Dan ir-Regolament jipprovdi għal: (a) l-istabbiliment u l-kompiti tal-Aġenzija; (b) il-kompiti tal-Istati Membri. 3. Dan ir-Regolament għandu japplika għal: (c) l-interoperabilità fi ħdan is-sistema ferrovjarja tal-Unjoni prevista fid-Direttiva ../../.UE [id-Direttiva dwar l-Interoperabilità]; (d) is-sikurezza tas-sistema ferrovjarja fl-Unjoni prevista fid-Direttiva ../../.UE [id-Direttiva dwar is-Sikurezza Ferrovjarja]; (e) iċ-ċertifikazzjoni tas-sewwieqa tal-ferroviji prevista fid-Direttiva 2007/59/KE tal-Parlament Ewropew u tal-Kunsill tat-23 ta’ Ottubru 2007 dwar iċ-ċertifikazzjoni ta’ sewwieqa tal-ferroviji li joperaw lokomotivi u trejns fuq is-sistema ferrovjarja tal-Komunità [id-Direttiva dwar is-Sewwieqa tal-Ferroviji]. Artikolu 2 Status legali 1. L-Aġenzija għandha tkun korp tal-Unjoni b’personalità ġuridika. 2. F’kull wieħed mill-Istati Membri, l-Aġenzija għandha tgawdi l-aktar kapaċità ġuridika estensiva mogħtija lil persuni ġuridiċi skont il-liġijiet tagħhom. B’mod partikolari hija tista’ tikseb jew tiddisponi minn proprjetà mobbli u immobbli u tista’ tkun parti fi proċedimenti legali. 3. L-Aġenzija għandha tkun irrappreżenta mid-Direttur tagħha. Artikolu 3 Tipi ta’ atti tal-Aġenzija L-Aġenzija tista’: (a) tindirizza rakkomandazzjonijiet lill-Kummissjoni dwar l-applikazzjoni tal-Artikoli 11, 13, 14, 15, 23, 24, 26, 30, 32, 31, 33 u 41; (b) tindirizza rakkomandazzjonijiet lill-Istati Membri dwar l-applikazzjoni tal-Artikoli 21, 22 u 30; (c) toħroġ opinjonijiet lill-Kummissjoni skont l-Artikoli 9, 21, 22 u 38, u lill-awtoritajiet ikkonċernati fl-Istati Membri skont l-Artikolu 9; (d) toħroġ deċiżjonijiet skont l-Artikolu 12, 16, 17, 18; (e) toħroġ opinjonijiet li jikkostitwixxu mezz aċċettabbli ta’ konformità skont l-Artikolu 15; (f) toħroġ dokumenti tekniċi skont l-Artikolu 15; (g) toħroġ rapporti tal-awditjar skont l-Artikoli 29 u 30; (h) toħroġ linji gwida u dokumenti oħra mhux vinkolanti li jiffaċilitaw l-applikazzjoni tal-leġiżlazzjoni dwar l-interoperabilità u s-sikurezza ferrovjarja skont l-Artikoli 11, 15 u 24. KAPITOLU 2 METODI TA’ ĦIDMA Artikolu 4 Ħolqien u kompożizzjoni tal-gruppi ta’ ħidma 1. L-Aġenzija għandha tistabbilixxi numru limitat ta’ gruppi ta’ ħidma sabiex ifasslu rakkomandazzjonijiet, b’mod partikolari relatati mal-ispeċifikazzjonijiet tekniċi għall-interoperabilità (TSIs), il-miri komuni tas-sikurezza (CSTs) u l-metodi komuni tas-sikurezza (CSMs). L-Aġenzija tista’ tistabbilixxi gruppi ta’ ħidma f’każijiet oħra debitament ġustifikati fuq talba tal-Kummissjoni jew fuq inizjattiva proprja, wara li tkun ikkonsultat lill-Kummissjoni. 2. L-Aġenzija għandha taħtar esperti biex ikunu parti mill-gruppi ta’ ħidma. L-Aġenzija għandha taħtar rappreżentanti nnominati mill-awtoritajiet nazzjonali kompetenti għall-gruppi ta’ ħidma li fihom ikunu jixtiequ jipparteċipaw biex ikunu parti mill-gruppi ta’ ħidma. L-Aġenzija għandha taħtar professjonisti mis-settur ferrovjarju mil-lista msemmija fil-paragrafu 3 biex ikunu parti mill-gruppi ta’ ħidma. Hija għandha tiżgura rappreżentanza adegwata ta’ dawk is-setturi tal-industrija u ta’ dawk l-utenti li jistgħu jiġu affettwati mill-miżuri li l-Kummissjoni tista’ tipproponi fuq il-bażi tar-rakkomandazzjonijiet indirizzati lilha mill-Aġenzija. L-Aġenzija tista’, jekk ikun meħtieġ, taħtar biex ikunu parti mill-gruppi ta’ ħidma esperti indipendenti u rappreżentanti ta’ organizzazzjonijiet internazzjonali rikonoxxuti bħala kompetenti fil-qasam ikkonċernat. Il-persunal tal-Aġenzija ma jistax jinħatar biex ikun parti mill-gruppi ta’ ħidma. 3. Kull korp rappreżentattiv imsemmi fl-Artikolu 34 għandu jibgħat lill-Aġenzija lista tal-iżjed esperti kwalifikati mibgħuta sabiex jirrappreżentawhom f’kull grupp ta’ ħidma. 4. Kull meta l-ħidma ta’ dawn il-gruppi ta’ ħidma jkollha impatt fuq il-kundizzjonijiet tax-xogħol, is-saħħa u s-sikurezza tal-ħaddiema fl-industrija, rappreżentanti mill-organizzazzjonijiet tal-ħaddiema għandhom jipparteċipaw fil-gruppi ta’ ħidma rilevanti bħala membri sħaħ. 5. L-ispejjeż tal-ivvjaġġar u tas-sussistenza tal-membri tal-gruppi ta’ ħidma, ibbażati fuq ir-regoli u l-iskali adottati mill-Bord Maniġerjali, għandhom jitħallsu mill-Aġenzija. 6. Il-gruppi ta’ ħidma għandhom jiġu preseduti minn rappreżentant tal-Aġenzija. 7. Ix-xogħol tal-gruppi ta’ ħidma għandu jkun trasparenti. Il-Bord Maniġerjali għandu jistabbilixxi r-regoli ta’ proċedura tal-gruppi ta’ ħidma. Artikolu 5 Konsultazzjoni mal-imsieħba soċjali Kull meta l-ħidma prevista fl-Artikoli 11, 12, 15, u 32 ikollha impatt dirett fuq l-ambjent soċjali jew fuq il-kundizzjonijiet tax-xogħol tal-ħaddiema fl-industrija, l-Aġenzija għandha tikkonsulta lill-imsieħba soċjali fil-qafas tal-kumitat għad-djalogu settorjali stabbilit skont id-Deċiżjoni 98/500/KE[11]. Dawn il-konsultazzjonijiet għandhom isiru qabel ma l-Aġenzija tissottometti r-rakkomandazzjonijiet tagħha lill-Kummissjoni. L-Aġenzija għandha tikkunsidra dawn il-konsultazzjonijiet, u għandha tkun disponibbli f’kull ħin sabiex tispjega r-rakkomandazzjonijiet tagħha. L-opinjonijiet espressi mill-kumitat għad-djalogu settorjali għandhom jintbagħtu mill-Aġenzija lill-Kummissjoni u mill-Kummissjoni lill-kumitat imsemmi fl-Artikolu 75. Artikolu 6 Konsultazzjoni mal-klijenti tat-trasport tal-merkanzija bil-ferrovija u mal-passiġġieri Kull meta l-ħidma prevista fl-Artikoli 11 u 15 ikollha impatt dirett fuq il-klijenti tat-trasport tal-merkanzija bil-ferrovija u l-passiġġieri, l-Aġenzija għandha tikkonsulta lill-organizzazzjonijiet li jirrappreżentawhom. Il-lista tal-organizzazzjonijiet li jridu jiġu kkonsultati għandha tiġi mfassla mill-Kummissjoni bil-għajnuna tal-kumitat imsemmi fl-Artikolu 75. Dawn il-konsultazzjonijiet għandhom isiru qabel ma l-Aġenzija tissottometti l-proposti tagħha lill-Kummissjoni. L-Aġenzija għandha tikkunsidra dawn il-konsultazzjonijiet, u għandha tkun disponibbli f’kull ħin sabiex tispjega l-proposti tagħha. L-opinjonijiet espressi mill-organizzazzjonijiet ikkonċernati għandhom jintbagħtu mill-Aġenzija lill-Kummissjoni u mill-Kummissjoni lill-kumitat imsemmi fl-Artikolu 75. Artikolu 7 Valutazzjoni tal-impatt 1. L-Aġenzija għandha twettaq valutazzjoni tal-impatt tar-rakkomandazzjonijiet u l-opinjonijiet tagħha. Il-Bord Maniġerjali għandu jadotta metodoloġija ta’ valutazzjoni tal-impatt ibbażata fuq il-metodoloġija tal-Kummissjoni. L-Aġenzija għandha tikkoordina mal-Kummissjoni sabiex tassigura li l-ħidma rilevanti fil-Kummissjoni tittieħed inkonsiderazzjoni kif xieraq. 2. Qabel ma tniedi attività inkluża fil-programm ta’ ħidma, l-Aġenzija għandha twettaq valutazzjoni bikrija tal-impatt fir-rigward tagħha li għandha tindika: (f) il-kwistjoni li trid tiġi solvuta u s-soluzzjonijiet probabbli; (g) kemm se tkun meħtieġa azzjoni speċifika, inkluż il-ħruġ ta’ rakkomandazzjoni jew opinjoni tal-Aġenzija, (h) il-kontribut mistenni tal-Aġenzija għas-soluzzjoni tal-problema. Barra minn hekk, kull attività u proġett fil-programm ta’ ħidma għandhom ikunu soġġetti għal analiżi tal-effiċjenza b’mod individwali u b’rabta ma’ xulxin, sabiex isir l-aħjar użu mill-baġit u r-riżorsi tal-Aġenzija. 3. L-Aġenzija tista’ twettaq valutazzjoni ex post tal-leġiżlazzjoni li tirriżulta mir-rakkomandazzjonijiet tagħha. 4. L-Istati Membri għandhom jipprovdu lill-Aġenzija d-dejta neċessarja għall-valutazzjoni tal-impatt. Artikolu 8 Studji Fejn ikunu meħtieġa għall-implimentazzjoni tal-kompiti tagħha, l-Aġenzija għandha tordna studji u tiffinanzjahom mill-baġit tagħha. Artikolu 9 Opinjonijiet 1. L-Aġenzija għandha toħroġ opinjonijiet fuq talba tal-korpi regolatorji nazzjonali msemmija fl-Artikolu 55 tad-Direttiva 2012/34/UE [Direttiva li tistabbilixxi Żona Ferrovjarja Unika Ewropea (riformulazzjoni)] fir-rigward ta’ aspetti relatati mas-sikurezza u aspetti relatati mal-interoperabilità tal-kwistjonijiet miġjuba għall-attenzjoni tagħhom. 2. L-Aġenzija għandha toħroġ opinjonijiet fuq talba tal-Kummissjoni dwar emendi fi kwalunkwe att adottat fuq il-bażi tad-Direttiva … [id-Direttiva dwar l-Interoperabilità] jew … [id-Direttiva dwar is-Sikurezza Ferrovjarja], speċjalment fejn tkun sinjalata defiċjenza allegata. 3. Fir-rigward tal-opinjonijiet imsemmija fil-paragrafi preċedenti u f’artikoli oħra ta’ dan ir-Regolament, l-Aġenzija għandha tagħti l-opinjonijiet tagħha fi żmien xahrejn, sakemm ma jkunx maqbul mod ieħor. L-opinjonijiet għandhom isiru pubbliċi mill-Aġenzija fi żmien xahrejn f’verżjoni li minnha jkun tneħħa kull materjal kummerċjalment kunfidenzjali. Artikolu 10 Żjarat fl-Istati Membri 1. L-Aġenzija tista’ tagħmel żjarat fl-Istati Membri biex twettaq il-kompiti tagħha, b’mod partikolari dawk imsemmija fl-Artikoli 12, 21, 22, 16, 17, 27, 29, 30, 31 u 38, skont il-politika definita mill-Bord Maniġerjali. 2. L-Aġenzija għandha tinforma lill-Istat Membru kkonċernat dwar iż-żjara ppjanata, l-ismijiet tal-uffiċjali ddelegati tal-Aġenzija, u d-data li fiha tkun se tibda ż-żjara. L-uffiċjali tal-Aġenzija ddelegati sabiex iwettqu tali żjarat għandhom jagħmlu dan meta tiġi ppreżentata deċiżjoni mid-Direttur Eżekuttiv li tispeċifika l-għan u l-miri taż-żjara tagħhom. 3. L-awtoritajiet nazzjonali tal-Istati Membri għandhom jiffaċilitaw il-ħidma tal-persunal tal-Aġenzija. 4. L-Aġenzija għandha tfassal rapport dwar kull żjara u tibagħtu lill-Kummissjoni u lill-Istat Membru kkonċernat. 5. Il-paragrafi preċedenti huma bla preġudizzju għall-ispezzjonijiet imsemmija fl-Artikoli 29 (6) u 30 (6) li għandhom jitwettqu skont il-proċedura deskritta hemmhekk. KAPITOLU 3 KOMPITI RELATATI MAS-SIKUREZZA FERROVJARJA Artikolu 11 Appoġġ tekniku - rakkomandazzjonijiet dwar is-sikurezza ferrovjarja 1. L-Aġenzija għandha toħroġ rakkomandazzjonijiet lill-Kummissjoni dwar il-Metodi Komuni tas-Sikurezza (CSMs) u l-Miri Komuni tas-Sikurezza (CSTs) previsti fl-Artikoli 6 u 7 tad-Direttiva … [id-Direttiva dwar is-Sikurezza Ferrovjarja]. L-Aġenzija għandha toħroġ ukoll rakkomandazzjonijiet dwar reviżjoni perjodika tas-CMSs u tas-CSTs lill-Kummissjoni. 2. L-Aġenzija għandha toħroġ rakkomandazzjonijiet lill-Kummissjoni, fuq talba tal-Kummissjoni jew fuq inizjattiva proprja, dwar miżuri oħra fil-qasam tas-sikurezza. 3. L-Aġenzija għandha toħroġ linji gwida u dokumenti oħra mhux vinkolanti sabiex tiffaċilita l-implimentazzjoni tal-leġiżlazzjoni dwar is-sikurezza ferrovjarja. Artikolu 12 Ċertifikati tas-sikurezza L-Aġenzija għandha toħroġ ċertifikati uniċi tas-sikurezza skont l-Artikoli 10 u 11 tad-Direttiva … [id-Direttiva dwar is-Sikurezza]. Artikolu 13 Manutenzjoni tal-vetturi 1. L-Aġenzija għandha tassisti lill-Kummissjoni fir-rigward tas-sistema ta’ ċertifikazzjoni tal-entitajiet responsabbli għall-manutenzjoni skont l-Artikolu 14 (6) tad-Direttiva … [id-Direttiva dwar is-Sikurezza Ferrovjarja]. 2. L-Aġenzija għandha toħroġ rakkomandazzjoni lill-Kummissjoni fid-dawl tal-Artikolu 14 (7) tad-Direttiva … [id-Direttiva dwar is-Sikurezza Ferrovjarja]. 3. L-Aġenzija għandha tanalizza kwalunkwe miżura alternattiva deċiża skont l-Artikolu 15 tad-Direttiva … [id-Direttiva dwar is-Sikurezza Ferrovjarja] fir-rapport imsemmi fl-Artikolu 30 (2) ta’ dan ir-Regolament. Artikolu 14 Trasport ta’ oġġetti perikolużi bil-ferrovija L-Aġenzija għandha ssegwi l-iżviluppi fil-leġiżlazzjoni dwar it-trasport ta’ oġġetti perikolużi bil-ferrovija skont it-tifsira tad-Direttiva 2008/68/KE tal-Parlament Ewropew u tal-Kunsill[12] u tqabbilhom mal-leġiżlazzjoni dwar l-interoperabilità u s-sikurezza ferrovjarja, b’mod partikolari r-rekwiżiti essenzjali. Għal dan il-għan, l-Aġenzija għandha tassisti lill-Kummissjoni u tista’ toħroġ rakkomandazzjonijiet fuq talba tal-Kummissjoni jew fuq inizjattiva proprja. KAPITOLU 4 KOMPITI RELATATI MAL-INTEROPERABILITà Artikolu 15 Appoġġ tekniku fil-qasam tal-interoperabilità ferrovjarja 1. L-Aġenzija għandha: (a) toħroġ rakkomandazzjonijiet lill-Kummissjoni dwar it-TSIs, u r-reviżjoni tagħhom, skont l-Artikolu 5 tad-Direttiva … [id-Direttiva dwar l-Interoperabilità]; (b) toħroġ rakkomandazzjonijiet lill-Kummissjoni dwar il-mudelli għad-dikjarazzjoni tal-verifika tal-'UE' u għad-dokumenti tal-fajl tekniku li jrid jakkumpanjaha, skont l-Artikolu 15 tad-Direttiva … [id-Direttiva dwar l-Interoperabilità]; (c) toħroġ rakkomandazzjonijiet lill-Kummissjoni dwar l-ispeċifikazzjonijiet għar-reġistri, u r-reviżjoni tagħhom, skont l-Artikoli 43, 44 u 45 tad-Direttiva … [id-Direttiva dwar l-Interoperabilità]; (d) toħroġ opinjonijiet li jikkostitwixxu mezz aċċettabbli ta’ konformità rigward id-defiċjenzi tat-TSI, skont l-Artikolu 6(2) tad-Direttiva … [id-Direttiva dwar l-Interoperabilità], u tipprovdihom lill-Kummissjoni; (e) toħroġ opinjonijiet lill-Kummissjoni rigward talbiet sabiex ma jiġux applikati t-TSIs mill-Istati Membri, skont l-Artikolu 7 tad-Direttiva … [id-Direttiva dwar l-Interoperabilità]; (f) toħroġ dokumenti tekniċi skont l-Artikolu 4(9) tad-Direttiva … [id-Direttiva dwar l-Interoperabilità]; (g) toħroġ rakkomandazzjonijiet lill-Kummissjoni relatati mal-kundizzjonijiet tax-xogħol tal-persunal kollu li jwettaq kompiti kritiċi għas-sikurezza. 2. Biex isir l-abbozz tar-rakkomandazzjonijiet imsemmija fil-paragrafu 1, il-punti (a) u (b), l-Aġenzija għandha: (a) tassigura li t-TSIs u l-ispeċifikazzjonijiet għar-reġistri jiġu adattati għall-progress tekniku u x-xejriet tas-suq u għall-ħtiġijiet soċjali; (b) tassigura li l-iżvilupp u l-aġġornament tat-TSIs fuq naħa u l-iżvilupp ta’ kwalunkwe standard Ewropew li jirriżulta neċessarju għall-interoperabilità fuq in-naħa l-oħra, ikunu kkoordinati u żżomm il-kuntatt rilevanti mal-korpi Ewropej tal-istandardizzazzjoni. 3. L-Aġenzija tista’ toħroġ linji gwida u dokumenti oħra mhux vinkolanti sabiex tiffaċilita l-implimentazzjoni tal-leġiżlazzjoni dwar l-interoperabilità ferrovjarja, Artikolu 16 Awtorizzazzjonijiet għat-tqegħid fis-suq ta’ vetturi L-Aġenzija għandha toħroġ awtorizzazzjonijiet għat-tqegħid fis-suq ta’ vetturi ferrovjarji skont l-Artikolu 20 tad-Direttiva … [id-Direttiva dwar l-Interoperabilità]. Artikolu 17 Awtorizzazzjonijiet għat-tqegħid fis-suq ta’ tipi ta’ vetturi L-Aġenzija għandha toħroġ awtorizzazzjonijiet għat-tqegħid fis-suq ta’ tipi ta’ vetturi skont l-Artikolu 22 tad-Direttiva … [id-Direttiva dwar l-Interoperabilità]. Artikolu 18 Awtorizzazzjonijiet għat-tqegħid fis-servizz ta’ sottosistemi ta' kmand tal-kontroll u sinjalazzjoni maġenb il-binarji L-Aġenzija għandha toħroġ awtorizzazzjonijiet għat-tqegħid fis-servizz ta’ sottosistemi ta' kmand tal-kontroll u sinjalazzjoni maġenb il-binarji li jinsabu jew li jitħaddmu fl-Unjoni kollha skont l-Artikolu 18 tad-Direttiva … [id-Direttiva dwar l-Interoperabilità]. Artikolu 19 Applikazzjonijiet telematiċi 1. L-Aġenzija għandha taġixxi bħala l-awtorità tas-sistema, billi hija responsabbli għaż-żamma tal-ispeċifikazzjonijiet tekniċi għall-applikazzjonijiet telematiċi, skont it-TSIs rilevanti. 2. L-Aġenzija għandha tiddefinixxi, tippubblika u tapplika l-proċedura għall-ġestjoni tat-talbiet għal bidliet f’dawk l-ispeċifikazzjonijiet. Għal dan il-għan, l-Aġenzija għandha tistabbilixxi u żżomm reġistru tat-talbiet għal bidliet fl-ispeċifikazzjonijiet tal-applikazzjonijiet telematiċi u l-istatus tagħhom. 3. L-Aġenzija għandha tiżviluppa u żżomm l-għodod tekniċi għall-immaniġġar tal-verżjonijiet differenti tal-ispeċifikazzjonijiet tal-applikazzjonijiet telematiċi. 4. L-Aġenzija għandha tassisti lill-Kummissjoni fil-monitoraġġ tal-użu tal-applikazzjonijiet telematiċi skont it-TSIs rilevanti. Artikolu 20 Appoġġ lill-korpi notifikati ta' valutazzjoni tal-konformità 1. L-Aġenzija għandha tappoġġja l-attivitajiet tal-korpi notifikati ta' valutazzjoni tal-konformità msemmija fl-Artikolu 27 tad-Direttiva … [id-Direttiva dwar l-Interoperabilità]. Dak l-appoġġ għandu jinkludi b’mod partikolari l-abbozz ta’ linji gwida għall-valutazzjoni tal-konformità jew l-idoneità għall-użu ta’ kostitwent tal-interoperabilità msemmi fl-Artikolu 9 tad-Direttiva … [id-Direttiva dwar l-Interoperabilità] u linji gwida għall-proċedura ta’ verifika tal-KE msemmija fl-Artikolu 10 tad-Direttiva … [id-Direttiva dwar l-Interoperabilità]. 2. L-Aġenzija għandha tiffaċilita l-kooperazzjoni tal-korpi notifikati ta' valutazzjoni tal-konformità, b’mod partikolari billi taġixxi bħala s-segretarjat tekniku għall-grupp ta’ koordinazzjoni tagħhom. KAPITOLU 5 KOMPITI RELATATI MAR-REGOLI NAZZJONALI Artikolu 21 Eżami tal-abbozz ta’ regoli nazzjonali 1. Fi żmien xahrejn minn meta tirċevihom, l-Aġenzija għandha teżamina l-abbozz ta’ regoli nazzjonali mibgħuta lilha skont: (a) L-Artikolu 8(2) tad-Direttiva … [id-Direttiva dwar is-Sikurezza Ferrovjarja], (b) L-Artikolu 14 tad-Direttiva … [id-Direttiva dwar l-Interoperabilità]. 2. Fejn wara l-eżami msemmi fil-paragrafu 1 l-Aġenzija tħoss li r-regoli nazzjonali jippermettu li jiġu ssodisfati r-rekwiżiti essenzjali għall-interoperabilità, jiġu rrispettati s-CSMs u jintlaħqu s-CSTs, u li dawn ma jwasslux għal diskriminazzjoni arbitrarja jew restrizzjoni moħbija fuq it-tħaddim tat-trasport bil-ferrovija bejn l-Istati Membri, l-Aġenzija għandha tinforma lill-Kummissjoni u lill-Istat Membru kkonċernat dwar il-valutazzjoni pożittiva tagħha. Il-Kummissjoni tista’ tivvalida r-regola fis-sistema tal-IT imsemmija fl-Artikolu 23. 3. Fejn l-eżami msemmi fil-paragrafu 1 iwassal għal valutazzjoni negattiva, l-Aġenzija għandha: (a) toħroġ rakkomandazzjoni indirizzata lill-Istat Membru kkonċernat li fiha tagħti r-raġunijiet għaliex ir-regola inkwistjoni ma għandhiex tidħol fis-seħħ u/jew tiġi applikata; (b) tinforma lill-Kummissjoni dwar il-valutazzjoni negattiva tagħha. 4. Fejn ma tkun ittieħdet l-ebda azzjoni mill-Istat Membru fi żmien xahrejn wara li jkun irċieva r-rakkomandazzjoni mill-Aġenzija li saret referenza għaliha fil-punt (a) tal-paragrafu 3, il-Kummissjoni, wara li tirċievi l-informazzjoni msemmija fil-punt (b) tal-paragrafu 3 u wara li tkun semgħet ir-raġunijiet tal-Istat Membru kkonċernat, tista’ tadotta deċiżjoni indirizzata lill-Istat Membru kkonċernat li fiha titolbu jimmodifika l-abbozz ta’ regola inkwistjoni, jissospendi l-adozzjoni, id-dħul fis-seħħ jew l-implimentazzjoni tagħha. Artikolu 22 Eżami tar-regoli nazzjonali fis-seħħ 1. Fi żmien xahrejn minn meta tirċevihom, l-Aġenzija għandha teżamina r-regoli nazzjonali mibgħuta lilha skont l-Artikolu 14(3) tad-Direttiva … [id-Direttiva dwar l-Interoperabilità]. 2. Fejn wara l-eżami msemmi fil-paragrafu 1 l-Aġenzija tħoss li r-regoli nazzjonali jippermettu li jiġu ssodisfati r-rekwiżiti essenzjali għall-interoperabilità, jiġu rrispettati s-CSMs u jintlaħqu s-CSTs, u li dawn ma jwasslux għal diskriminazzjoni arbitrarja jew restrizzjoni moħbija fuq it-tħaddim tat-trasport bil-ferrovija bejn l-Istati Membri, l-Aġenzija għandha tinforma lill-Kummissjoni u lill-Istat Membru kkonċernat dwar il-valutazzjoni pożittiva tagħha. Il-Kummissjoni tista’ tivvalida r-regola fis-sistema tal-IT imsemmija fl-Artikolu 23 3. Fejn l-eżami msemmi fil-paragrafu 1 iwassal għal valutazzjoni negattiva, l-Aġenzija għandha: (a) toħroġ rakkomandazzjoni indirizzata lill-Istat Membru kkonċernat li fiha tagħti r-raġunijiet għaliex ir-regola inkwistjoni għandha tiġi modifikata jew imħassra; (b) tinforma lill-Kummissjoni dwar il-valutazzjoni negattiva tagħha. 4. Fejn ma tkun ittieħdet l-ebda azzjoni mill-Istat Membru fi żmien xahrejn (2) wara li jkun irċieva r-rakkomandazzjoni tal-Aġenzija li saret referenza għaliha fil-punt (a) tal-paragrafu 3, il-Kummissjoni, wara li tirċievi l-informazzjoni msemmija fil-punt (b) tal-paragrafu 3 u wara li tkun semgħet ir-raġunijiet tal-Istat Membru kkonċernat, tista’ tadotta deċiżjoni indirizzata lill-Istat Membru kkonċernat li fiha titolbu jimmodifika jew iħassar ir-regola inkwistjoni. 5. Il-proċedura deskritta fil-paragrafi 2 u 3 għandha tapplika, mutatis mutandis, f’każijiet fejn l-Aġenzija ssir taf b’xi regola nazzjonali, innotifikata jew le, li tkun żejda jew f’kunflitt mas-CSMs, is-CSTs, it-TSIs jew kwalunkwe leġiżlazzjoni oħra tal-Unjoni fil-qasam ferrovjarju. Artikolu 23 Sistema tal-IT li għandha tintuża għal skopijiet ta’ notifika u ta’ klassifikazzjoni tar-regoli nazzjonali 1. L-Aġenzija għandha tistabbilixxi u timmaniġġja sistema ddedikata tal-IT li jkun fiha r-regoli nazzjonali msemmija fl-Artikoli 21(1) u 22(1) u tagħmilha aċċessibbli għall-partijiet interessati u għall-pubbliku. 2. L-Istati Membri għandhom jinnotifikaw ir-regoli nazzjonali msemmija fl-Artikoli 21(1) u 22(1) lill-Aġenzija u lill-Kummissjoni permezz tas-sistema tal-IT imsemmija fil-paragrafu 1. L-Aġenzija għandha tippubblika r-regoli f’din is-sistema u tużaha sabiex tinforma lill-Kummissjoni skont l-Artikoli 21 u 22. 3. L-Aġenzija għandha tikklassifika r-regoli nazzjonali notifikati skont l-Artikolu 14(8) tad-Direttiva …. [id-Direttiva dwar l-Interoperabilità]. Għal dan il-għan, hija għandha tuża s-sistema msemmija fl-ewwel paragrafu ta’ dan l-Artikolu. 4. L-Aġenzija għandha tikklassifika r-regoli nazzjonali notifikati skont l-Artikolu 8(2) tad-Direttiva … [id-Direttiva dwar is-Sikurezza Ferrovjarja], billi tqis l-iżvilupp tal-leġiżlazzjoni tal-UE. Għal dan il-għan, l-Aġenzija għandha tiżviluppa Strument ta’ Ġestjoni tar-Regoli li għandu jintuża mill-Istati Membri sabiex jissimplifikaw is-sistemi tagħhom tar-regoli nazzjonali. L-Aġenzija għandha tuża s-sistema msemmija fl-ewwel paragrafu ta’ dan l-Artikolu sabiex tippubblika l-Istrument ta’ Ġestjoni tar-Regoli. KAPITOLU 6 Kompiti Relatati mas-Sistema Ewropea tal-Ġestjoni tat-Traffiku Ferrovjarju (ERTMS) Artikolu 24 Awtorità tas-sistema għall-ERTMS 1. L-Aġenzija għandha taġixxi bħala l-awtorità tas-sistema, billi hija responsabbli għaż-żamma tal-ispeċifikazzjonijiet tekniċi għall-ERTMS. 2. L-Aġenzija għandha tiddefinixxi, tippubblika u tapplika l-proċedura għall-ġestjoni tat-talbiet għal bidliet f’dawk l-ispeċifikazzjonijiet. Għal dan il-għan, l-Aġenzija għandha tistabbilixxi u żżomm reġistru tat-talbiet għal bidliet fl-ispeċifikazzjonijiet tal-ERTMS u l-istatus tagħhom. 3. L-Aġenzija għandha tirrakkomanda l-adozzjoni ta’ verżjoni ġdida tal-ispeċifikazzjonijiet tekniċi tal-ERTMS. Madankollu, hija għandha tagħmel dan biss meta l-verżjoni preċedenti tkun intużat b’rata suffiċjenti. L-iżvilupp ta’ verżjonijiet ġodda ma għandux ikun ta’ dannu għar-rata tal-użu tal-ERTMS, l-istabilità tal-ispeċifikazzjonijiet li hija meħtieġa sabiex tiġi ottimizzata l-produzzjoni tal-apparat tal-ERTMS, ir-redditu fuq l-investiment għall-impriżi ferrovjarji u l-ippjanar effiċjenti tal-użu tal-ERTMS. 4. L-Aġenzija għandha tiżviluppa u żżomm l-għodod tekniċi għall-immaniġġjar tal-verżjonijiet differenti tal-ERTMS sabiex tassigura l-kompatibbiltà teknika u operattiva bejn in-netwerks u l-vetturi mgħammra b’verżjonijiet differenti u sabiex tipprovdi inċentivi għall-implimentazzjoni rapida tal-verżjonijiet fis-seħħ. 5. Skont l-Artikolu 5(10) tad-Direttiva … [id-Direttiva dwar l-Interoperabilità Ferrovjarja], l-Aġenzija għandha tassigura li l-verżjonijiet suċċessivi tal-apparat tal-ERTMS ikunu teknikament kompatibbli mal-verżjonijiet ta’ qabel. 6. L-Aġenzija għandha tipprepara u xxerred linji gwida rilevanti dwar l-applikazzjoni għall-partijiet interessati flimkien ma' dokumentazzjoni ta’ spjegazzjoni relatata mal-ispeċifikazzjonijiet tekniċi għall-ERTMS. Artikolu 25 Grupp ta’ ħidma Ad hoc dwar l-ERTMS tal-korpi notifikati ta' valutazzjoni tal-konformità 1. L-Aġenzija għandha tistabbilixxi u tippresiedi grupp ta’ ħidma ad hoc dwar l-ERTMS tal-korpi notifikati ta' valutazzjoni tal-konformità msemmija fl-Artikolu 27 tad-Direttiva … [id-Direttiva dwar l-Interoperabilità]. Il-grupp ta’ ħidma għandu jivverifika l-konsistenza tal-applikazzjoni tal-proċedura għall-valutazzjoni tal-konformità jew l-idoneità għall-użu ta’ kostitwent tal-interoperabilità msemmi fl-Artikolu 9 tad-Direttiva … [id-Direttiva dwar l-Interoperabilità] u tal-proċeduri għall-verifika tal-'KE' msemmija fl-Artikolu 10 tad-Direttiva … [id-Direttiva dwar l-Interoperabilità] u mwettqa minn korpi notifikati ta' valutazzjoni tal-konformità. 2. L-Aġenzija għandha tirrapporta kull sentejn lill-Kummissjoni dwar l-attivitajiet tal-grupp ta’ ħidma msemmi fil-paragrafu 1, inkluża statistika dwar l-attendenza tal-korpi notifikati ta' valutazzjoni tal-konformità fil-grupp ta’ ħidma. 3. L-Aġenzija għandha tevalwa l-applikazzjoni tal-proċedura għall-valutazzjoni tal-konformità tal-kostitwenti tal-interoperabilità u tal-proċedura ta’ verifika tal-'KE' għall-apparat tal-ERTMS u kull sentejn għandha tissottometti rapport li fih tipproponi lill-Kummissjoni, fejn ikun xieraq, it-titjib li jrid isir. Artikolu 26 Appoġġ għall-kompatibbiltà teknika u operattiva bejn l-ERTMS abbord u s-sottosistemi maġenb il-binarji 1. L-Aġenzija tista’ tassisti lill-impriżi ferrovjarji, fuq talba tagħhom, biex jiċċekkjaw il-kompatibbiltà teknika u operattiva bejn l-ERTMS abbord u s-sottosistemi maġenb il-binarji qabel ma jpoġġu vettura fis-servizz. 2. Fejn l-Aġenzija ssib li jkun hemm riskju ta’ nuqqas ta’ kompatibbiltà teknika u operattiva bejn in-netwerks u l-vetturi mgħammra b’apparat tal-ERTMS fil-kuntest ta’ proġetti speċifiċi tal-ERTMS, hija tista’ titlob lill-atturi xierqa, b’mod partikolari l-manifatturi, il-korpi notifikati ta' valutazzjoni tal-konformità, l-impriżi ferrovjarji, l-amministraturi tal-infrastruttura u l-awtoritajiet nazzjonali tas-sikurezza, sabiex jipprovdu kwalunkwe informazzjoni rilevanti għall-proċeduri applikati għall-verifika tal-'KE' u t-tqegħid fis-servizz, u għall-kundizzjonijiet operattivi. L-Aġenzija għandha tinforma lill-Kummissjoni dwar tali riskju u, jekk ikun meħtieġ, tirrakkomanda miżuri xierqa lill-Kummissjoni. Artikolu 27 Appoġġ għall-użu tal-ERTMS u l-proġetti tal-ERTMS 1. L-Aġenzija għandha timmonitorja l-użu tal-ERTMS skont il-pjan ta’ użu stabbilit fid-Deċiżjoni 2012/88/UE[13] u għandha timmonitorja l-koordinazzjoni tal-installazzjoni tal-ERTMS matul il-Kurituri Trans-Ewropej tat-Trasport u l-Kurituri Ferrovjarji tal-Merkanzija kif previst fir-Regolament (UE) Nru 913/2010[14]. 2. L-Aġenzija għandha tassigura segwitu tekniku tal-proġetti ffinanzjati mill-Unjoni għall-użu tal-ERTMS, inkluża, fejn applikabbli, analiżi tad-dokumenti tal-offerti fiż-żmien tas-sejħa għall-offerti. L-Aġenzija għandha tassisti wkoll, jekk ikun meħtieġ, lill-benefiċjarji tal-fondi tal-Unjoni sabiex tassigura li s-soluzzjonijiet tekniċi implimentati fi ħdan il-proġetti jkunu kompletament konformi mat-TSIs relatati mal-kmand tal-kontroll u s-sinjalazzjoni u għaldaqstant kompletament interoperabbli. Artikolu 28 Akkreditazzjoni tal-laboratorji 1. L-Aġenzija għandha tappoġġja, b’mod partikolari billi tipprovdi linji gwida xierqa lill-korpi tal-akkreditazzjoni, akkreditazzjoni armonizzata tal-laboratorji tal-ERTMS skont ir-Regolament (KE) Nru 765/2008 tal-Parlament Ewropew u tal-Kunsill[15]. 2. L-Aġenzija tista’ tipparteċipa bħala osservatur fl-evalwazzjonijiet bejn il-pari meħtieġa mir-Regolament (KE) Nru 765/2008. KAPITOLU 7 KOMPITI RELATATI MAL-MONITORAĠĠ TAŻ-ŻONA FERROVJARJA UNIKA EWROPEA Artikolu 29 Monitoraġġ tal-awtoritajiet nazzjonali tas-sikurezza 1. L-Aġenzija għandha timmonitorja l-prestazzjoni u t-teħid tad-deċiżjonijiet tal-awtoritajiet nazzjonali tas-sikurezza permezz ta’ awditjar u spezzjonijiet. 2. L-Aġenzija għandha tkun intitolata li tawditja: (a) il-kapaċità tal-awtoritajiet nazzjonali tas-sikurezza sabiex iwettqu l-kompiti relatati mas-sikurezza u l-interoperabilità ferrovjarja; (b) l-effikaċja tal-monitoraġġ min-naħa tal-awtoritajiet nazzjonali tas-sikurezza, tas-sistemi ta’ ġestjoni tas-sikurezza tal-atturi msemmija fl-Artikolu 16 tad-Direttiva […] [id-Direttiva dwar is-Sikurezza Ferrovjarja]. Il-proċedura għat-twettiq tal-awditjar għandha tiġi adottata mill-Bord Maniġerjali. 3. L-Aġenzija għandha toħroġ rapporti tal-awditjar u tibgħathom lill-awtorità nazzjonali tas-sikurezza kkonċernata u lill-Kummissjoni. Kull rapport tal-awditjar għandu jinkludi, b’mod partikolari, lista ta' kwalunkwe defiċjenza identifikata mill-Aġenzija kif ukoll rakkomandazzjonijiet għat-titjib. 4. Jekk l-Aġenzija tħoss li n-nuqqasijiet imsemmija fil-paragrafu 3 jimpedixxu lill-awtorità nazzjonali tas-sikurezza kkonċernata milli twettaq b’mod effettiv il-kompiti tagħha b’rabta mas-sikurezza u l-interoperabilità ferrovjarja, l-Aġenzija għandha tirrakkomanda lill-awtorità nazzjonali tas-sikurezza biex tieħu l-passi xierqa fi żmien li għandu jiġi definit billi titqies l-importanza tan-nuqqas. 5. Fejn awtorità nazzjonali tas-sikurezza ma taqbilx mar-rakkomandazzjoni tal-Aġenzija li saret referenza għaliha fil-paragrafu 4, jew fejn ma tittieħed ebda azzjoni minn awtorità nazzjonali tas-sikurezza bħala riżultat tar-rakkomandazzjoni tal-Aġenzija fi żmien 3 xhur minn meta tirċeviha, il-Kummissjoni tista’ tieħu deċiżjoni fi żmien sitt xhur skont il-proċedura konsultattiva msemmija fl-Artikolu 75. 6. L-Aġenzija għandha tkun intitolata wkoll li twettaq spezzjonijiet imħabbra jew għall-għarrieda fl-awtoritajiet nazzjonali tas-sikurezza, biex tivverifika oqsma speċifiċi tal-attivitajiet u t-tħaddim tagħhom, b’mod partikolari teżamina dokumenti, proċessi u rekords relatati mal-kompiti tagħhom imsemmija fl-Artikolu 16 tad-Direttiva … [id-Direttiva dwar is-Sikurezza Ferrovjarja]. L-ispezzjonijiet jistgħu jsiru fuq bażi ad hoc jew skont pjan żviluppat mill-Aġenzija. Spezzjoni ma għandhiex iddum aktar minn jumejn. L-awtoritajiet nazzjonali tal-Istati Membri għandhom jiffaċilitaw il-ħidma tal-persunal tal-Aġenzija. L-Aġenzija għandha tipprovdi lill-Kummissjoni rapport dwar kull spezzjoni. Artikolu 30 Monitoraġġ tal-korpi notifikati tal-valutazzjoni tal-impatt 1. L-Aġenzija għandha timmonitorja l-korpi notifikati ta' valutazzjoni tal-konformità permezz ta’ assistenza lill-korpi tal-akkreditazzjoni, awditjar u spezzjonijiet, kif previst fil-paragrafi 2-5. 2. L-Aġenzija għandha tappoġġja l-akkreditazzjoni armonizzata tal-korpi notifikati ta' valutazzjoni tal-konformità, b’mod partikolari billi tagħti gwida xierqa dwar il-kriterji ta’ evalwazzjoni u l-proċeduri sabiex jiġi valutat jekk il-korpi notifikati jissodisfawx ir-rekwiżiti msemmija fl-Artikolu 27 tad-Direttiva … [id-Direttiva dwar l-Interoperabilità] lill-korpi tal-akkreditazzjoni, permezz tal-infrastruttura Ewropea ta’ akkreditament rikonoxxuta mill-Artikolu 14 tar-Regolament (KE) Nru 765/2008 tal-Parlament Ewropew u tal-Kunsill li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti, u li jħassar ir-Regolament tal-Kunsill (KEE) Nru 339/93. 3. Fil-każ ta’ korpi notifikati ta' valutazzjoni tal-konformità li ma jkunux akkreditati skont l-Artikolu 24 tad-Direttiva… [id-Direttiva dwar l-Interoperabilità], l-Aġenzija tista’ tivverifika l-kapaċitajiet tagħhom biex jilħqu r-rekwiżiti msemmija fl-Artikolu 27 ta’ dik id-Direttiva. Il-proċedura għat-twettiq tal-awditjar għandha tiġi adottata mill-Bord Maniġerjali. 4. L-Aġenzija għandha toħroġ rapporti tal-awditjar li jkopru l-attivitajiet imsemmija fil-paragrafu 3 u tibgħathom lill-korp innotifikat ta’ valutazzjoni tal-impatt ikkonċernat u lill-Kummissjoni. Kull rapport tal-awditjar għandu jinkludi, b’mod partikolari, kwalunkwe defiċjenzi identifikati mill-Aġenzija u r-rakkomandazzjonijiet għat-titjib. Jekk l-Aġenzija tqis li dawn in-nuqqasijiet jimpedixxu lill-korp innotifikat ikkonċernat milli jwettaq b’mod effettiv il-kompiti tiegħu b’rabta mas-sikurezza u l-interoperabilità ferrovjarja, l-Aġenzija għandha tadotta rakkomandazzjoni li fiha titlob lill-Istat Membru li fih ikun stabbilit il-korp innotifikat biex jieħu passi xierqa fi żmien limitat. 5. Meta Stat Membru ma jaqbilx mar-rakkomandazzjoni msemmija fil-paragrafu 4, jew fejn ma tittieħed l-ebda azzjoni minn korp innotifikat bħala riżultat tar-rakkomandazzjoni tal-Aġenzija fi żmien 3 xhur minn meta jirċeviha, il-Kummissjoni tista’ tadotta opinjoni fi żmien sitt xhur skont il-proċedura konsultattiva msemmija fl-Artikolu 75. 6. L-Aġenzija tista’, inkluż f’kooperazzjoni mal-korpi nazzjonali rilevanti tal-akkreditazzjoni, twettaq spezzjonijiet imħabbra jew għall-għarrieda tal-korpi notifikati tal-valutazzjoni tal-impatt biex tivverifika oqsma speċifiċi tal-attivitajiet u t-tħaddim tagħhom, b’mod partikolari teżamina dokumenti, ċertifikati u rekords relatati mal-kompiti tagħhom imsemmija fl-Artikolu 27 tad-Direttiva […] [id-Direttiva dwar l-Interoperabilità]. L-ispezzjonijiet jistgħu jitwettqu fuq bażi ad hoc jew skont pjan żviluppat mill-Aġenzija. Spezzjoni ma għandhiex iddum aktar minn jumejn. Il-korpi nnotifikati tal-valutazzjoni tal-konformità għandhom jiffaċilitaw il-ħidma tal-persunal tal-Aġenzija. L-Aġenzija għandha tipprovdi lill-Kummissjoni rapport dwar kull spezzjoni. Artikolu 31 Monitoraġġ tal-progress tal-interoperabilità u s-sikurezza 1. L-Aġenzija, flimkien man-netwerk tal-korpi nazzjonali ta’ investigazzjoni, għandha tiġbor dejta rilevanti dwar l-aċċidenti u l-inċidenti u timmonitorja l-kontribut tal-korpi nazzjonali ta’ investigazzjoni għas-sikurezza tas-sistema ferrovjarja sħiħa. 2. L-Aġenzija għandha timmonitorja l-prestazzjoni globali tas-sikurezza tas-sistema ferrovjarja. L-Aġenzija tista’, b’mod partikolari, tfittex l-assistenza tan-netwerks imsemmija fl-Artikolu 34, inkluż il-ġbir ta’ dejta. L-Aġenzija għandha tuża wkoll id-dejta miġbura mill-Eurostat u għandha tikkoopera mal-Eurostat biex tevita kwalunkwe duplikazzjoni tax-xogħol u biex tassigura l-konsistenza metodoloġika bejn l-indikaturi komuni tas-sikurezza u l-indikaturi użati f’modalitajiet oħra ta' trasport. 3. Fuq talba tal-Kummissjoni, l-Aġenzija għandha toħroġ rakkomandazzjonijiet dwar kif tista’ tittejjeb l-interoperabilità tas-sistemi ferrovjarji, b’mod partikolari billi tiġi ffaċilitata l-koordinazzjoni bejn l-impriżi ferrovjarji u l-amministraturi tal-infrastruttura, jew bejn l-amministraturi tal-infrastruttura. 4. L-Aġenzija għandha timmonitorja l-progress dwar l-interoperabilità u s-sikurezza tas-sistemi ferrovjarji. Kull sentejn hija għandha tippreżenta lill-Kummissjoni u tippubblika rapport dwar il-progress fuq l-interoperabilità u s-sikurezza fiż-Żona Ferrovjarja Unika Ewropea. 5. Fuq talba tal-Kummissjoni, l-Aġenzija għandha tipprovdi rapporti dwar l-implimentazzjoni u l-applikazzjoni tal-leġiżlazzjoni tal-Unjoni dwar is-sikurezza u l-interoperabilità fi Stat Membru partikolari. KAPITOLU 8 KOMPITI OĦRA Artikolu 32 Il-persunal ferrovjarju 1. L-Aġenzija għandha twettaq il-kompiti xierqa relatati mal-persunal ferrovjarju stipulati fl-Artikoli 4, 20, 22, 23, 25, 28, 33, 34, 35 u 37 tad-Direttiva 2007/59/KE tal-Parlament Ewropew u tal-Kunsill[16] . 2. L-Aġenzija tista’ tiġi mitluba mill-Kummissjoni biex twettaq kompiti oħra relatati mal-persunal ferrovjarju skont id-Direttiva 2007/59/KE. 3. L-Aġenzija għandha tikkonsulta lill-awtoritajiet kompetenti dwar kwistjonijiet tal-persunal ferrovjarju fir-rigward tal-kompiti msemmija fil-paragrafi 1 u 2. L-Aġenzija tista’ tippromwovi l-kooperazzjoni bejn dawk l-awtoritajiet, inkluż billi torganizza laqgħat xierqa mar-rappreżentanti tagħhom. Artikolu 33 Ir-reġistri u l-aċċessibbiltà tagħhom 1. L-Aġenzija għandha tistabbilixxi u żżomm ir-reġistri Ewropej previsti fl-Artikolu 43, 44 u 45 tad-Direttiva … [id-Direttiva dwar l-Interoperabilità]. L-Aġenzija għandha taġixxi bħala l-awtorità tas-sistema għar-reġistri u l-bażi tad-dejta kollha msemmija fid-Direttivi dwar is-Sikurezza, l-Interoperabilità u s-Sewwieqa tal-Ferroviji. Dan għandu jinkludi b’mod partikolari: (a) l-iżvilupp u ż-żamma tal-ispeċifikazzjonijiet tar-reġistri; (b) il-koordinament tal-iżviluppi fl-Istati Membri b'rabta mar-reġistri; (c) l-għoti ta’ gwida dwar ir-reġistri lill-partijiet interessati rilevanti; (d) rakkomandazzjonijiet lill-Kummissjoni dwar titjib fl-ispeċifikazzjoni tar-reġistri eżistenti u kwalunkwe ħtieġa li jiġu stabbiliti oħrajn ġodda. 2. L-Aġenzija għandha tagħmel pubblikament disponibbli d-dokumenti u r-reġistri li ġejjin previsti mid-Direttiva … [id-Direttiva dwar l-Interoperabilità] u d-Direttiva … [id-Direttiva dwar is-Sikurezza Ferrovjarja]: (a) id-dikjarazzjonijiet tal-KE tal-verifika tas-sottosistemi; (b) id-dikjarazzjonijiet tal-KE tal-konformità tal-kostitwenti tal-interoperabilità u d-dikjarazzjonijiet tal-KE tal-adegwatezza għall-użu tal-kostitwenti tal-interoperabilità; (c) il-liċenzji maħruġa skont id-Direttiva … [id-Direttiva dwar l-istabbiliment taż-Żona Ferrovjarja Unika Ewropea (riformulazzjoni)]; (d) iċ-ċertifikati tas-sikurezza maħruġa skont l-Artikolu 10 tad-Direttiva … [id-Direttiva dwar is-Sikurezza Ferrovjarja]; (e) ir-rapporti ta’ investigazzjoni mibgħuta lill-Aġenzija skont l-Artikolu 24 tad-Direttiva … [id-Direttiva dwar is-Sikurezza Ferrovjarja]; (f) ir-regoli nazzjonali nnotifikati lill-Kummissjoni skont l-Artikolu 8 tad-Direttiva … [id-Direttiva dwar is-Sikurezza Ferrovjarja] u l-Artikoli 14 tad-Direttiva … [id-Direttiva dwar l-Interoperabilità]; (g) ir-reġistri tal-vetturi, inkluż permezz ta’ links mar-reġistri nazzjonali rilevanti; (h) ir-reġistri tal-infrastruttura, inkluż permezz ta’ links mar-reġistri nazzjonali rilevanti; (i) ir-reġistru Ewropew ta’ tipi ta’ vetturi awtorizzati; (j) ir-reġistru tat-talbiet għal bidliet u tal-bidliet ippjanati fl-ispeċifikazzjonijiet tal-ERTMS; (k) ir-reġistru tat-talbiet għal bidliet u tal-bidliet ippjanati fl-ispeċifikazzjonijiet tal-Applikazzjonijiet Telematiċi għall-Passiġġieri (TAP) TSI/Applikazzjonijiet Telematiċi għall-Merkanzija (TAF) TSI; (l) ir-reġistru tal-marki tal-kustodju tal-vettura li jinżamm mill-Aġenzija skont it-TSI dwar it-tħaddim u l-ġestjoni tat-traffiku; (m) ir-rapporti dwar il-kwalità maħruġa skont l-Artikolu 28(2) tar-Regolament (KE) Nru 1371/2007. 3. L-arranġamenti prattiċi sabiex jintbagħtu d-dokumenti msemmija fil-paragrafu 2 għandhom jiġu diskussi u mifthiema mill-Kummissjoni u l-Istati Membri fuq il-bażi ta’ abbozz imħejji mill-Aġenzija. 4. Meta jibagħtu d-dokumenti msemmija fil-paragrafu 2, il-korpi kkonċernati jistgħu jindikaw liema dokumenti ma għandhomx jiġu żvelati lill-pubbliku għal raġunijiet ta’ sikurezza. 5. L-awtoritajiet nazzjonali responsabbli għall-ħruġ tal-liċenzji u ċ-ċertifikati msemmija fil-punti (c) u (d) tal-paragrafu 2 għandhom jinnotifikaw lill-Aġenzija fi żmien xahar minn kull deċiżjoni individwali ta’ ħruġ, tiġdid, emenda jew revoka ta’ dawk il-liċenzji u ċertifikati. 6. L-Aġenzija tista’ tinkludi kwalunkwe dokument pubbliku jew link rilevanti għall-għanijiet ta’ dan ir-Regolament fil-bażi tad-dejta pubblika, filwaqt li tqis il-leġiżlazzjoni applikabbli tal-Unjoni dwar il-protezzjoni tad-data. Artikolu 34 Netwerks ta’ awtoritajiet nazzjonali tas-sikurezza, korpi ta’ investigazzjoni u korpi rappreżentattivi 1. L-Aġenzija għandha tistabbilixxi netwerk tal-awtoritajiet nazzjonali tas-sikurezza u netwerk tal-korpi ta’ investigazzjoni msemmija fl-Artikolu 21 tad-Direttiva…/… [id-Direttiva dwar is-Sikurezza Ferrovjarja]. L-Aġenzija għandha tipprovdilhom segretarjat. Il-kompiti tan-netwerks għandhom ikunu, b’mod partikolari: (a) l-iskambju ta’ informazzjoni relatata mas-sikurezza u l-interoperabilità ferrovjarja; (b) il-promozzjoni ta’ prattiċi tajba; (c) il-forniment ta’ dejta dwar is-sikurezza ferrovjarja lill-Aġenzija, b’mod partikolari dejta relatata mal-indikaturi komuni tas-sikurezza. L-Aġenzija għandha tiffaċilita l-kooperazzjoni bejn dawk in-netwerks, b’mod partikolari hija tista’ tiddeċiedi li torganizza laqgħat konġunti taż-żewġ netwerks. 2. L-Aġenzija għandha tistabbilixxi netwerk ta’ korpi rappreżentattivi mis-settur ferrovjarju li jaġixxu fil-livell tal-Unjoni. Il-lista ta’ dawn il-korpi għandha tiġi definita f’att ta’ implimentazzjoni adottat mill